TRIBINA O JAVNIM NABAVKAMA: Novi zakon povećao korupciju! Žurnal - Jedina slobodna teritorija\nTRIBINA O JAVNIM NABAVKAMA: Novi zakon povećao korupciju!\nObjavljeno: 04.02.2015. u 17:10h\nKarić smatra da postoje velike šanse da predložene izmjene postojećeg zakona budu usvojene, s obzirom na činjenicu da su stranke, koje bi trebalo da formiraju vlast na državnom nivou, u prethodnom sazivu parlamenta BiH glasale protiv ZJN\nOrganizacije civilnog društva, zajedno sa poslovnom zajednicom i ostalim zainteresovanim institucijama, rade na utvrđivanju podzakonskih akata kojima bi se poboljšao postojeći Zakon o javnim nabavkama Bosne i Hercegovine (ZJN).\n„Naš cilj je da utvrdimo podzakonske akte i da ih dostavimo novim vlastima u BiH, kako bi se pokušale ispraviti loše stvari u postojećem zakonu“, rekao je Eldin Karić iz Antikorupcijske mreže ACCOUNT nakon javne tribine u Banjaluci, na kojoj je razgovarano o predložnim izmjenama i dopunama ZJN.\nKarić smatra da postoje velike šanse da predložene izmjene postojećeg zakona budu usvojene, s obzirom na činjenicu da su stranke, koje bi trebalo da formiraju vlast na državnom nivou, u prethodnom sazivu parlamenta BiH glasale protiv ZJN. Taj zakon je, prema ocjeni civilnog sektora, dodatno omogućio korupciju u procesu javnih nabavki.\nČlan Predsjedništva Udruženja gradjana „Tender“ Rajko Kecman upozorio je da su političke elite u BiH godinama izbjegavale da na dobar način reguliše pitanje javnih nabavki, što je dovelo do toga da BiH na godišnjem nivou zbog korupcije u procesu javnih navaki gubi milijardu maraka.\n„Novi ZJN, koji je usvojen u aprilu prošle godine, nije uvažio stavove organizacija civilnog društva, koji su počivali na činjenicama o detektovanim slabostima postojećeg zakona i podacima o tome da institucije nisu radile po zakonu. Nakon svega, vodeće partije (SDP BiH i SNSD) su odlučile da se donese novi, još koruptivniji zakon, kojim se otvara prostor za legalnu pljačku javnih sredstava u BiH“, naveo je Kecman.\nOrganizacije civilnog sektora, među kojima su ACCOUNT, TI BiH, UG „Tender“, Fond otvoreno društvo BiH, traže da se izmjenama i dopunama postojećeg ZJN uvede Portal javnih nabavki, na kojem će biti objavljeni svi oglasi o javnim nabavkama, tnderska dokumentacija, spisak ugovorenih organa u svi ostali bitni podaci za proces javnih nabavki.\nOsim toga, traži se da se u zakon unesu mjere za sprečavanje korupcije, mehanizmi koji će omogućiti uspješno tržišno natjecanje, kao i načela transparentnosti i odgovornosti. Potrebno je i ZJN uskladiti sa ostalim sistemskim zakonima, poput Zakona o budžetu i sa zakonima o sukobu interesa na svim nivoima vlasti. Civilni sektor još traži i veće sankcije za sve one koji krše ZJN i učestvuju u koruptivnom lancu u procesu javnih nabavki. Traže se veće sankcije kako za ugovorne organe, tako i za odgovorna lica unutar ugovronih organa, koja ostvaruju koruptivnu dobit.\nAleksandra Martinović iz TI BiH upozorila je da nacionalno zakonodavstvo i institucije BiH moraju u daleko većoj mjeri da se suoče sa problemom korupcije i sukoba interesa u javnim nabavkama, na šta ih obavezuje i prihvatanje omeđunarodnih standarda na tom polju.\nOna je ocjenila da postojeći ZJN nedovoljno tretira pitanje transparentnosti, sukoba interesa, aneksiranje ugovora i ostalih problematičnih stvari, što na kraju dovodi do toga da se milioni maraka javnih sredstava slivaju u privatne džepove.\nMervan Miraščija iz Fonda otvoreno društvo BiH rekao je da je ova organizacija u poslednje dvije godine pratila javne nabavke konkretnih roba i usluga u cijeloj BiH, navodeći da je u tom periodu uočeno da BiH u odnosu na zemlje regiona nema potreban legistativni i institucionalni okvir za efikasan sistem javnih nabavki.\n„Mi nemamo transparentan, odgovoran, nediskriminatoski, konkurentan sistem javnih nabavki“, ocjenio je Miraščija, izražavajući nadu da će se izmjenom postojećeg ZJN doći do zakonskog okvira koji će odgovarati postojećim uslovima u BiH.\nDirektor Asocijacije poslodavaca BiH Alija Remzo Bakšić konstatovao je da je postojeći ZJN diskriminatorski, navodeći da se 75 posto poslova zaključi direktnom pogodbom, što velikom broju preduzeća onemogućava da ravnopravno učestvuju u realizaciji ugovora.\n„Kod direktnih pogodbi postoji velika mogućnost direktnog dogovora ugovornog organa i ponuđača. Formiraju se cijene koje nisu u skladu sa tržišnim cijenama, a potom se ugovaraju aneksi koji povećavaju cijene, znači ne postoji transparentnost u trošenju sredstava. Dalje, prave se specifikacije, kojima su pojednici favorizovani i tako se nameću kao partner u tim poslovima. Postoje specifikacije u kojima se jasno vidi s kim će se zaključiti posao, tačno je naveden tip mašine ili tip automobila ili tip opreme“, pojasnio je Bakšić.\nJavnoj tribini prisustvovao je i glavni revizor RS Duško Šnjegota koji je poručio da se pitanje javnih nabavki treba riješiti sistemski i da sam po sebi zakon, ma koliko bio dobar, neće promijeniti stvari ako se ne donesu i dosljedno primjenjuju i ostali sistemski zakoni. Prema njegovim riječima, potrebno je obezbijetiti transparentnost, efikasnost i efektivnost primjenom zakona, a sve to podrazumijeva institucionalnu izgradnju sistema.\nTokom rasprave je ukazano je i na potrebu da Agencija za javne nabavke i Kancelarija/ured za žalbe preventivno djeluju i rade na sprečavanju koruptivnih radnji u procesu javnih nabavki.\nJavne nabavke, ACCOUNT


Četvorica najviših zvaničnika Češke, predsednik, premijer i predsednici oba doma parlamenta odobrili su večeras da zemlja pored zvaničnog naziva Češka Republika u inostranstvu i u Ujedinjenim nacijama (UN) počne da koristi i skraćeni naziv Češka.\n"Dogovorili smo se da pored punog političkog naziva inostranstvo obavestimo i o skraćenom nazivu koji se odomaćio kao Češka, a jedini ispravan prevod na engleski je Čekija (Czechija). Da se ne izgovara pogrešno", rekao je novinarima ministar inostranih poslova Lubomir Zaoralek.\nNakon sastanka kod predsednika Češke Miloša Zemana, šef diplomatije rekao je da će predati verbalnu notu UN da uvrste i to skraćeno ime u svoje prevode, a organizatori raznih konferencija, sportskih i kulturnih dogadjaja moći će sami da biraju da li će Češku predstaviti punim ili skraćenim imenom.\nSkraćenim imenom biće označavana češka roba, Češka/Čekija će stajati na dresovima sportista a takodje i na mapama koje se objavljuju u inostranstvu.\nGlavni zagovornik uvođenja zgodnog, kratkog imena za celu zemlju koja se istorijski sastoji od Češke, Moravske i Šlezije bio je predsednik Zeman koji već izvesno vreme to kratko ime upotrebljava jer mu se pun zvanični naziv čini suviše formalan i hladan.\nNisu, međutim, svi oduševeljni izborom baš tog imena, kao recimo, ministarka lokalnog razvoja Karla Šlehtova koja se plaši da će svet mešati Češku i Čečeniju.\nSvodjenjem na Češku, bez zvaničnog 'republika' nisu zadovoljni ni moravski i šlezijski lokalpatrioti, premda zbog istorijskih konotacija niko ne zagovara povratak na Češka i Moravska jer su tako protektorat na teritoriji današnje Češke Republike zvali Hitlerovi nacisti od 1939. godine kada rasparčali Čehoslovačku.


U okviru projekta „Fem-Ino“ URUČENI SERTIFIKATI ZAJEČARSKIM PREDUZETNICAMA (FOTO) | Radio Magnum 103 MHz\nHome / Društvo / U okviru projekta „Fem-Ino“ URUČENI SERTIFIKATI ZAJEČARSKIM PREDUZETNICAMA (FOTO)\nPrva faza projekta pod nazivom “Fem-Ino” koji realizuje grad Zaječar uz finansijsku podršku Kabineta ministra za inovacije i tehnološki razvoj, je završena. Od 107 prijavljenih kandidatkinja, obuku je uspešno završilo 59 žena, koje imaju mogućnost da na osnovu predloženog biznis plana dobiju bespovratna sredstva za realizaciju projekta. Njihova obaveza je da na osnovu biznis plana realiziju planirane aktivnosti, kao i da posluju najmanje 3 godine.\nKako bi započele neki posao ili unapredile svoje poslovanje, 59 Zaječarki, u okviru projekta Fem-Ino, imalo je priliku da iz oblasti inovativnog preduzetništva i biznis planiranja dobije korisne savete. Na obukama su učile o pisanju biznis plana, marketingu, ali i paušalnom oporezivanju.\n„Grad Zaječar je pre nekoliko meseci krenuo u realizaciju projekta Fem-Ino. Konkurisali smo kod Ministartsva za inovacije i tehnološki razvoj i dobili sredstva koja smo opredelili za žensko preduzetništvo. Program se sastoji iz dve faze, prva je stručna obuka i dodela sertifakata, i to je uslov kako bi preduzetnice konkurisale za bespovratna sredstva. Konkurs je raspisan do četvrtka, 6. decembra, nakon čega ćemo odabrati najbolje inovacije i preduzetnicama koje su ih osmislile dodeliti bespovratna sredstva iz ovog projekta“, istakao je Saša Ivanović, pomoćnik gradonačelnika grada Zaječara i dodao:\n„Ukupno smo dobili 5,5 miliona dinara od Ministarstva, a najveći iznos koji jedna preduzetnica može da dobije je 160.000 dinara. Konkursom su predviđeni kriterijumi, kao i način bodovanja, i u odnosu na to koliko naše preduzetnice budu kreativne, toliko će Komisija dodeliti sredstva“.\nObaveze preduzetnica koje su prošle obuku, prema Ivanovićevim rečima, je da ono što su predvidele biznis planom ispune. Ivanović je objasnio da ako je biznis planom predviđena nabavka opreme, preduzetnice će to moći da nabave, ali da će morati da tu kupovinu dokumentuju računima. Takođe, u obavezi su da posluju najmanje 3 godine po dobijanju ovih sredstava.


11/02/2019 | 09:33 ⇒ 16:02 | Izvor: SRNA\nMinistar unutrašnjih poslova Republike Srpske Dragan Lukač poručio je da je slučaj "Dragičević" doživio politizaciju koju ni porodica, ni grupa "Pravda za Davida", nije smjela da dozvoli i da su klasični politički lešinari taj slučaj odveli u sasvim drugom pravcu.\nDragan Lukač (Foto: Dejan Božić/RAS Srbija)\n- Do sada smo uradili sve što je traženo i preduzećemo sve mjere da to bude rasvijetljeno, čak i ako bude promijenjena nadležnost i neko drugi preuzme slučaj - rekao je Lukač za "Večernje novosti".\nDodao je da je stvar tužilaštava i njihovih nadležnosti da li će slučaj preuzeti Tužilaštvo BiH. "Pozdravljam svako rješenje s ciljem pronalaženja pravog i adekvatnog načina da se taj slučaj u potpunosti riješi", rekao je Lukač.\n- Niko nije zabranio okupljanje u crkvenoj porti, a reagovalo se kada su tu uzvikivane određene prijetnje i parole - objasnio je Lukač.\n- Saradnja je na korektnom nivou, ali oni mogu više i imaju mnogo više, ali ne znam iz kojih razloga ne dijele podatke o povratnicima sa stranih ratišta iz Sirije i Iraka - rekao je Lukač.\n- To nije naš posao, pa ne možemo ni znati da li to rade. Svima je poznata afera `Ušće` gdje je OBA napravila obavještajni prodor prema Srbiji, što nije za pohvalu. BIA je mnogo bolje organizovana od OBA i ako sa njima uđete u obavještajni rat, sigurno ćete dobiti odgovor - smatra Lukač.\n- Sa Direkcijom za koordinaciju policijskih tijela BiH došli smo do rješenja koje trenutno funkcioniše na zadovoljavajući način. Kao lično obezbjeđenje sa Dodikom su ostali ljudi iz MUP-a Republike Srpske, a i Direkcija se uključuje u obezbjeđenje sa ostalim brojem ljudi - objasnio je Lukač.\nPotvrdio je da pripadnici MUP-a Srpske nose oružje u zgradi Predsjedništva BiH. "Da, pripadnici MUP-a Republike Srpske zajedno sa Dodikom ulaze u zgradu. Imaju pravo da nose oružje, imaju službene legitimacije i ovlašćenja", rekao je Lukač.\n- U Srpskoj nema registrovanih klanova koji se time bave. Poznati su klanovi iz regiona koji vode svoje obračune u kojima je izvršeno više od 30 ubistava. I mi smo imali ubistva nekoliko ljudi za koje se znalo da su imali veze s tim klanovima. Јedino dobro u svemu tome jeste to, što ta ubistva nemaju veze sa politikom - naglasio je ministar MUP-a Srpske.


Početna POČELA VAKCINACIJA\n– U Preventivnom centru lozničkog Zdravstvenog centra "Dr Milenko Marin" počela je besplatna vakcinacija protiv sezonskog gripa, a interesovanje građana za takav vid zaštite zdravlja je nešto veći nego ranije.\nNačelnica Preventivnog centra primarijus Nada Đurić rekla je da je juče pre podne podeljeno više od 100 vakcina, a da su dovoljne količine dostupne i u mestima u okolini grada Loznice u kojima Zdravstveni centar ima stalne lekare. Prema njenim rečima, besplatnom imunizacijom protiv sezonskog gripa biće obuhvaćene rizične grupe, pre svega građani stariji od 65 godina i hronični bolesnici.\n– Prema zakazanom terminu, zainteresovanima se u Preventivnom centru dodeljuje redni broj, tako da se upravo započeta imunizacija odvija bez gužve i čekanja, a slabije pokretni i nepokretni građani imaju mogućnost da budu vakcinisani kod kuće - naglasila je Đurić. Ona je dodala da je u tu ustanovu do sada stiglo 3.250 "Sanofi Paster" vakcina što je polovina od naručene količine, a ostatak bi trebalo da bude isporučen u narednom periodu. Đurić je objasnila da su trovalentne split vakcine u procesu proizvodnje najvećim delom oslobođene materija čije je prisustvo ranije izazivalo neželjene pojave, kao što su povišena telesna temperatura i bol u ramenu, i mogu se davati deci starijoj od šest meseci.


Edukacija – RAIP\nRegionalna asocijacija za psihodramu&integrativnu primenu psihoterapije\nProgram edukacije RAIP je usklađen sa standardima FEPTO (Evropske federacije psihodramskih trening organizacija), EAP (Evropske psihoterapijske asocijacije) i BPA (Britanske psihodramske asocijacije). Ispunjavanje ovih formalnih zahteva omogućava budućim psihoterapeutima/psihoterapeutkinjama da steknu kredibilitet na nacionalnom, ali i Evropskom nivou. Edukacija se odvija u vidu blok nastave, i sastoji se od 3 stepena (nivoa) koje je moguće pohađati. Svaki edukativni nivo, prilagođen je individualnim potrebama i kapacitetima edukanata. Pored stepenovane edukacije, takođe nudimo i modularni pristup, nakon završenog uvodnog (početnog) stepena.\nEdukacija u Beogradu: lidija.vasiljevic@raip.edu.rs\nEdukacija u Novom Sadu: jana.damjanov@raip.edu.rs\nUVODNI KURS IZ PSIHODRAME\nNakon uvodnog kursa edukanti stiču stiču osnovna znanja o psihodrami i njenoj upotrebi najpre u radioničarskom radu , kao i inkorporisanje elemenata i tehnika psihodrame u sopstveno radno iskustvo.\nSREDNJI (INTERMEDIATE) NIVO TRENINGA\nU okviru ovog nivoa se polaznici obučavaju o teoriji, filozofiji i metodologiji psihodrame, teoriji uloga, usvajanju i integrisanju veština primene psihodramskih tehnika.\nNAPREDNI KURS IZ PSIHODRAME\nDa bi se neko uključio u napredni trening iz psihodrame, potrebno je da uspešno završi uvodni kurs iz psihodrame i akcionih tehnika, kao i intermediate kurs iz psihodrame i da prođe skrining za ulazak na sledeći nivo edukacije.\nPSIHODRAMSKI FACILITATOR (SAVETNIK)\nNakon stečenog zvanja Psihodramskog psihoterapeuta u okviru programa Regionalne asocijacije za psihodramu i integrativnu primenu psihoterapije (RAIP), u saradnji sa Oksfordskom skolom za psihodramu i integrativnu psihoterapiju (OSPIP) a u skladu sa standardima Federacije psihodramskih trening organizacija (FEPTO) i Britanske psihodramske asocijacije (BPA),predvidjen je nastavak edukacije za Trenere psihodramskog terapijskog modaliteta.\nPostoji više različitih modula u okviru kojih se facilitator (savetnik) može edukovati: Psihodramski – TA modul, Psihodramski-Art terapijski modul, Psihodramski – HR modul, (organizacioni rad), Psihodramski – Pedagoški modul, Psihodramski rodno inkluzivni modul.Ukoliko se opredele za edukaciju u okviru modula, polaznici stiču još 80 sati edukacije iz drugog (odabranog) modaliteta.\n© 2020 RAIP / Dizajnirao i iskodirao 28codes


Fon Kramon pita Dačića da li mu je prihvatljiv Martinovićev govor mržnje\nBeta 19. marta 2021. 22:55\nPoslanica Evropskog parlamenta (EP) Viola fon Kramon osudila je večeras napad šefa poslaničke grupe Srpske napredne stranke (SNS) Aleksandra Martinovića na predstavnike civilnog društva i upitala predsednika Skupštine Srbije da li misli da je takav govor mržnje prihvatljiv.\n„Poslanik SNS u parlamentu Srbije Aleksandar Martinović koristio je užasne reči i napao civilno društvo u Srbiji. Ovo je neprihvatljivo. Prijateljski podsetnik: ovo je novi Kodeks ponašanja narodnih poslanika usvojen u decembru“, navela je Fon Kramon na svom Tviter nalogu.\nOna je okačila tekst Kodeksa i ukazala na Član 8, u kojem izmedju ostalog, stoji da je narodni poslanik dužan da govorom ne podstiče mržnju i nasilje, da u svom radu i istupanjem u javnosti ne postupa sa predrasudama i stereotipima i ne podstiče ih, i da ne koristi izraze, reči i gestikulacije koje vredjaju ili omalovažavaju ljudsko dostojanstvo.\nFon Kramon je predsednika Skupštine Srbije Ivicu Dačića upitala da li smatra da je prihvatljiv jezik koji je Martinović koristio u napadu na direktorku i programskog direktora Centra za istraživanje, transparentnost i odgovornost (CRTA), Vukosavu Crnjanski i Rašu Nedeljkova.\n„Ako nema posledica novog Kodeksa ponašanja, zašto ste ga uopšte usvajali? Ili zašto se pretvarate da vam je stalo? Prosto budite otvoreni i recite da narodni poslanici mogu da podstiču mržnju bez posledica“, navela je poslanica nemačke stranke Zeleni u EP.\nDodala je da „nevladine organizacije kao što je CRTA i mnoge druge objavljuju radove zasnovane na dokazima, argumentima i analizama“.\n„Možete da se ne slažete s njima, ali onda molim vas pokušajte da dokažete da nisu u pravu. Lični napadi samo pokazuju da su oni verovatno u pravu“, navela je Fon Kramon.\nOna je uz to dodala haštagove „govor mržnje“ i „Srbija“.\nMartinović je u sredu u Skupštini Srbije izneo niz optužbi na račun Crnjanski i Nedeljkova, a naveo je i gde žive i koja kola voze.


Izvor: Vostok.rs, 25.Maj.2022, 09:23\nPovratak Zaporoške oblasti pod kontrolu Ukrajine je nemoguć, izjavio je za RIA Novosti Vladimir Rogov, član glavnog saveta vojno-civilne administracije regiona. "Zaporoška oblast je istorijski ruska teritorija. Povratak regiona pod kontrolu kijevskog režima, ma šta tamo pričali, ne dolazi u obzir, kao i vođenje pregovora sa njima", rekao je Rogov. Rogov je dodao da će region, nakon potpunog oslobođenja, zauzeti kurs ka pridruživanju Rusiji kao punopravni subjekt.\nZvaničnik je naglasio da je stanovništvo Zaporožja „apsolutno rusko po mentalitetu“, tako da će adaptacija trajati samo nekoliko meseci. „Danas je dve trećine regiona već oslobođeno od ukrajinskih esktremista i pod kontrolom je ruske vojske. Ali za sada je, nažalost, regionalni centar, grad Zaporožje, pod spoljnom kontrolom i kontrolom režima Zelenskog. Sigurni smo da će grad biti oslobođen. I ukrajinski ekstremisti razumeju da neće držati Zaporožje, pa već povlače imovinu iz grada“, nastavio je sagovornik agencije. Prema njegovim rečima, Zaporoška oblast može da zauzme mesto koje joj pripada u Južnom federalnom okrugu. On je dodao da je u oslobođenom delu Zaporoške oblasti stvorena dvovalutna zona. "Plaćanja se mogu vršiti i u grivnama i u rubljama. Sve beneficije će se isplaćivati u rubljama. Dolazak rublje značajno je oživeo privredu regiona", rekao je on. Pored toga, prema Rogovu, u region je ušla i Međunarodna banka. "Softver je već postavljen. Otvaraju se računi za poravnanje državnih preduzeća i pravnih lica. Banka će narednih dana početi da servisira i fizička lica", naglasio je zvaničnik. Poštovani čitaoci, na našem Telegram kanalu možete pratiti sve vesti o specijalnoj operaciji Oružanih snaga Ruske Federacije u Ukrajini, kao i o dešavanjima u Donjeckoj i Luganskoj Narodnoj Republici. Takođe, možete pogledati video snimke, karte i fotografije koje stalno pristižu. Naš Telegram kanal - https://t.me/vostokvesti\nIzvor: Radio Televizija Vojvodine, 26.Maj.2022, 09:02\nČlan Glavnog saveta vojno-civilne administracije Zaporožja, Vladimir Rogov, kazao je danas za agenciju RIA Novosti da je Ukrajina zauvek izgubila pristup Azovskom moru, pošto se, prema njegovim rečima, Zaporoška i Hersonska oblast nikada neće vratiti pod kontrolu Kijeva..."Azovsko more je zauvek...


Informator o radu BIA\nKako postati pripadnik BIA\nBIA je civilna, nacionalna služba bezbednosti i deo je jedinstvenog bezbednosno-obaveštajnog sistema Republike Srbije. Osnovni zadaci BIA su zaštita bezbednosti Republike Srbije, otkrivanje i sprečavanje delatnosti usmerenih na podrivanje ili rušenje Ustavom utvrđenog poretka Republike Srbije, istraživanje, prikuplјanje, obrada i procena bezbednosno-obaveštajnih podataka i saznanja od značaja za bezbednost Republike Srbije i informisanje nadležnih državnih organa o tim podacima, kao i obavlјanje i drugih poslova određenih Zakonom o BIA.\n...i tom prilikom podsetio da je na današnji dan, 13. maja 1944. godine, obrazovano Odelјenje za zaštitu naroda – OZNA, kao centralna kontraobaveštajna i obaveštajna služba, sa vojnim ustrojstvom, jedinstvenom organizacionom strukturom i metodologijom rada.\nKupovina stanova za pripadnike Bezbednosno-informativne agencije\nObaveštavamo aktivne i penzionisane pripadnike BIA i MUP-a(Resor DB), da je u toku realizacija Projekta izgradnje stanova za pripadnike snaga bezbednosti, na lokacijama: Kragujevac i Kraljevo.\nOdluka o postupku kupovine stana (.doc)\nPoziv za učešće (.doc)\nKONKURS ZA UPIS NA AKADEMIJU ZA NACIONALNU BEZBEDNOST\nAkademija za nacionalnu bezbednost u Beogradu, u školskoj 2019/2020. godini, upisaće u prvu godinu studijskog programa Nacionalna bezbednost na osnovne akademske studije 30 studenata koji se finansiraju iz budžeta.\nKONKURS ZA UPIS STUDENATA U PRVU GODINU MASTER AKADEMSKIH STUDIJA NA AKADEMIJI ZA NACIONALNU BEZBEDNOST\nProlećni likovni konkurs za decu pripadnika Agencije\nPredsednik Republike Srbije Aleksandar Vučić prisustvovao je danas obeležavanju slave Bezbednosno-informativne agencije, Svetog Arhangela Mihaila


Sudije zabrinute zbog odnosa prema ombudsmanu\nDruštvo sudija Srbije saopštilo je danas da je veoma zabrinuto zbog "neprimerenog i neprihvatljivog" načina na koji se visoki državni zvaničnici odnose prema ombudsmanu Saši Jankoviću koji, kako se navodi, savesno, odgovorno i u skladu sa zakonom obavlja tu funkciju.\nOrgani uprave, u koje po zakonu spadaju i Vojnobezbednosna i Vojnoobaveštajna agencija i MUP, dužni su da sarađuju sa ombudsmanom, da mu omoguće pristup prostorijama i stave na raspolaganje sve podatke kojima raspolažu, bez obzira na stepen njihove tajnosti, osim kada je to u suprotnosti sa zakonom, navodi se u saopštenju.\n"Omalovažavanje rada ombudsmana protivpravno je i nedopustivo pošto se na taj način podriva ustavni položaj Zaštitnika građana, zastrašuju nadležni organi koji po njegovoj prijavi treba da postupaju i ometa njihov rad", dodaje se.\nDruštvo sudija navodi i da je neophodno da svi državni organi postupaju u granicama svojih nadležnosti i da prepuste predistražni i krivični postupak i do sada prikupljene dokaze nadležnim organima, a Zaštitniku građana dostave sve tražene podatke.\n"Vladavina prava može da postoji samo ako svaki od državnih organa postupa savesno, odgovorno i u okviru svojih, zakonom propisanih, nadležnosti i ne ometa druge državne organe u vršenju njihovih nadležnosti", zaključuje Društvo sudija Srbije.


EXIT FESTIVAL U NOVOM SADU I BUDVI | Novi Sad\nPočetna stranica › EXIT FESTIVAL U NOVOM SADU I BUDVI\nEXIT FESTIVAL U NOVOM SADU I BUDVI\nGradonačelnik Novog Sada Miloš Vučević prisustvovao je konferenciji za novinare zajedno sa predsednikom Opštine Budva Lazarom Rađenovićem i strateškim direktorom EXIT festivala Dušanom Kovačevićem, na kojoj je najavljen novi inovativni koncept 15. izdanja EXIT festivala.\nSledećeg leta, jedan od najboljih evropskih festivala, biće održan od 10. do 13. jula 2014. godine na Petrovaradinskoj tvrđavi u Novom Sadu, a od 15. do 17. jula seli se u Budvu na plažu Jaz, jednu od najlepših plaža Jadrana, gde će biti održan SEA DANCE Festival.\n- Novi Sad je strateški vezan za EXIT koji je pre svega novosadski festival i koji će uvek imati podršku Grada. EXIT je dokazao da ima energiju da napreduje i bude bolji festival nego prethodnih godina. Smatram da je ovaj događaja veoma bitan za poboljšanje turističke ponude Novog Sada, kao i naše bratske opštine Budva koja je lider u turizmu na južnom Jadranu, ali i za bolju i kvalitetniju saradnju Srbije i Crne Gore – naglasio je gradonačelnik Vučević i poželeo organizatorima festivala još mnogo uspeha i kvalitetnih projekata.\nStrateški direktor festivala Dušan Kovačević se zahvalio Gradu Novom Sadu na izuzetnoj saradnji i podršci koju ta manifestacija dobija svake godine.\n- Ovo nije selidba, EXIT je novosadski festival i biće ovde sve dok to Novosađani budu želeli. Pratimo trendove i znamo da posetioci iz inostranstva vole provod i na moru, a teško im se može objasniti da je Dunav naše more. O „morskom“ festivalu smo maštali još od nultog izdanja - rekao je Kovačević.\nPredsednik Opštine Budva Lazar Rađenović istakao je da je Budva privilegovana što će EXIT biti održan i u tom gradu, jer su svesni globalnog značaja tog festivala.\n– Zahvaljujem se na podršci gradonačelniku Vučeviću i Gradu Novom Sadu i siguran sam da će bratski i prijateljski odnosi naša dva grada biti krunisani kroz ovaj festival. Siguran sam da će Budva biti dobar domaćin EXIT festivalu i da će za nas ovo biti veliki izazov – istakao je Rađenović.\nRedovna cena ulaznica za EXIT biće 11.990 dinara, dok će ulaznica za sva tri dana SEA DANCE festival biti 4.490 dinara. U četvrtak, 12. decembra tačno u podne u prodaji će se naći ulaznice po ceni od 4.990 dinara za četiri dana EXIT festivala, a oni koji kupe paket ulaznica u sklopu te akcije, dobiće na poklon i ulaznicu za SEA DANCE festival.\nNovi Sad, 5. decembar 2013. godine


Jačanje saradnje razvojnih agencija AP Vojvodine i Republike Srpske - Skupština Autonomne Pokrajine Vojvodine\n08. 07. 2021.Jačanje saradnje razvojnih agencija AP Vojvodine i Republike Srpske\nNovi Sad, 08. jul – Generalni sekretar Skupštine AP Vojvodine Nikola Banjac danas je bio domaćin na sastanku predstavnika Razvojene agencije Vojvodine i Razvojne agencije Republike Srpske koji borave u Novom Sadu kako bi dogovorili konkretne korake saradnje na osnovu nedavno potpisanog sporazuma u Banjoj Luci između ove dve institucije.\nSekratar Banjac izrazio je zadovoljstvo činjenicom da su institucionalne veze između AP Vojvodine i Republike Srpske sve snažnije, posebno nakon što su parlamenti dve regije stvorili pravne okvire za povezivanje ljudi i privrede u cilju daljeg razvoja.\n„Sporazum koji su potpisali Razvojna agencija Vojvodine i Ravojna agencija Republike Srpske može da posluži kao dobar primer i drugim institucijama koje žele da jačaju svoje kapacitete i kroz saradnju ostvaruju dobre rezultate. Skupština AP Vojvodine će svojim resursima, a u okviru prvnih mogućnosti, uvek stajati na raspolaganju svim institucijama koje žele da na ovakav način traže potencijalne partnere“, istakao je Banjac.\nDirektor Razvojene agencije Republike Srpske Marinko Đukić izrazio je zadovoljstvo zbog ostvarene saradnje sa Razvojnom agencijom Vojvodine, naglasivši da su već u planu zajednički nastupi na sajmovima na kojima bi se promovisali investicioni potencijali. On je naglasio da od partnera iz Razvojne agencije Vojvodine i Razvojne agencije Srbije može mnogo toga da se nauči s obzirom na veliki privredni rast koji je naša zemlja ostvarila u prvih šest meseci ove godine.\nOsvrćući se na zainteresovanost Republike Srpske za investitore iz Srbije, direktor Razvojne agencije Vojvodine Nikola Žeželj istakao je da je sve više domaćih kompanija koje imaju potrebu za proširenjem proizvodnih i drugih kapaciteta, te da bi bilo prirodno da svoje poslovanje proširuju na teritoriji Republike Srpske. On je dodao i da će sada, kada je u toku obnova saobraćajne infrastrukture ka Srpskoj, ovaj proces biti mnogo lakši i jednostavniji.\nRazvojna agencija Vojvodine i Ravojna agencija Republike Srpske potpisale su pre dva meseca u Banjoj Luci Sporazum o saradnji kojim su definisane mogućnosti dalje saradnje dve institucije na polju privlačenja i realizacije investicija, stvaranja novih radnih mesta, podrške malim i srednjim preduzećima i drugim pitanjima od zajedničkog interesa.


Ministar finansija Srbije Siniša Mali je ocenio da je Srbija, po projekcijama, do kraja godine najbolja u Evropi i da će imati najmanji pad.\nManjak u državnoj kasi, odnosno, ovogodišnji budžetski deficit od 483 milijarde dinara (nešto više od četiri milijarde evra) ne ugrožava makroekonomsku stabilnost Srbije, rekao je u utorak, 10. novembra, ministar finansija Siniša Mali, obrazlažući predloženi rebalans budžeta za 2020. godinu poslanicima Skupštine Srbije.\nDok su poslanici, među kojima gotovo i nema predstavnika opozicije, u raspravi davali podršku predlogu rebalansa budžeta, Fiskalni savet je ocenio da je budžetski deficit od 8,8 odsto bruto društvenog proizvoda (BDP) znatno viši nego u zemljama centralne i istočne Evrope, gde u proseku iznosi 7,5 odsto BDP-a.\nTe zemlje su imale veći privredni pad od Srbije, pa je i srpski deficit trebalo da bude manji, naveo je Savet u oceni Predloga rebalansa budžeta u ponedeljak, 9. novembra.\nMinistar finansija Siniša Mali rekao je u Skupštini Srbije da je rebalans, drugi posle aprilskog, odobrio Međunarodni monetarni fond (MMF).\nNaveo je da će pad BDP-a prema projekcijama biti najmanji u Evropi - minus jedan odsto BDP-a.\nOn je ocenio i da je Srbija u "apsolutno stabilnom finansijskom položaju".\nMinistar finansija je dan ranije, u izjavi medijima nakon sednice skupštinskog Odbora za finansije, republički budžet i kontrolu trošenja javnih sredstava, objasnio da je deficit rezultat izgradnje i opremanja COVID bolnica, obnove bolnica i domova zdravlja, a takođe i pomoći zdravstvenim radnicima u Srbiji.\nOn je takođe naveo i da, iako se deficit čini velikim, on je i dalje manji nego u mnogim razvijenim zemljama.\nMali je u svom izlaganju pred poslanicima najavio dodatna ulaganja u zdravstvo, poljoprivredu.\nNajavio je i povećanje penzija od 1. januara sledeće godine od 5.9 odsto, minimalnih plata za 6,1 odsto, kao i rast plata u javnom sektoru.\nUčešće javnog duga u BDP-u, kako je rekao Mali, neće preći 60 odsto.\nPoslanici vladajuće koalicije podržali predloženi rebalans\nAleksandra Tomić, poslanica vladajuće Srpske napredne stranke (SNS), rekla je da rebalans predstavlja balans između pandemije i ekonomijem te da ima socijalnu i razvoju kategoriju.\nĐorđe Milićević, poslanik Socijalističke partije Srbije (SPS), koalicionog partnera SNS-a, istakao je da je rebalans budžeta predlog koji odslikava sadašnje stanje i da je to "najrealnija preraspodela finansijskog prostora u ovom trenutku".\nDodao je da je prioritet sačuvati privredu, ali i fiskalna dostignuća Vlade Srbije.\nMuamer Zukorlić, jedan od potpredsednika parlamenta i poslanik sa liste "Akademik Muamer Zukorlić - Stranka pravde i pomirenja", ocenio je da se rebalans, kako je rekao, ne dešava iz hira već iz nužnosti.\n"Zato što imamo izuzetno vanredne okolnosti zbog pandemije COVID 19", rekao je Zukorlić.\nFinancial Times: Evrozona u fiskalnom deficitu od gotovo milijardu evra\nBritanski Financial Times je 19. oktobra projektovao da će države evrozone, blok od 19 zemalja, ove godine upasti u fiskalni deficit od 976 milijardi evra, što je 8,9 odsto BDP-a tog bloka.\nTo znači da bi ovogodišnji budžetski deficit bio gotovo deset puta veći od prošlogodišnjih nivoa i prognoza Evropske komisije za ovu godinu, naveo je list i podsetio da je MMF u oktobru prognozirao da će državni dug evrozone ove godine dostići čak 100 odsto BDP-a i ostati na sličnom nivou i 2021. godine.\nProfesor Ekonomskog fakulteta u Beogradu Ljubodrag Savić za RSE kaže da je srpska ekonomija znatno slabija u odnosu na ekonomije Evropske unije.\n"Snaga njihove ekonomije je znato veća i takav deficit i dug neće izazvati dužničku krizu Evropske unije. A Srbija će, ukoliko se stvari ne dovedu u red, imati veliki problem upravo sa rastom javnog duga", upozorava Savić.\nSavić: Deljenje 100 evra građanima nepotrebno povećalo budžetski deficit\nSavić za RSE kaže i da je podela 100 evra svim punoletnim građanima Srbije nepotrebno povećala budžetski deficit.\n"Što se mene tiče, država Srbija je bez toga mogla da prođe. To nije ozbiljno popravilo stanje srpske ekonomije. To je jednokratni trošak koji je nekim ljudima pomogao više, nekim manje, ali nikome odlučujuće. Znači, moglo se proći i bez toga", ocenio je Savić.\nKrajem aprila Vlada Srbije je, uz rebalans budžeta, usvojila i uredbu o isplati 100 evra u dinarskoj protivvrednosti svim punoletnim građanima koji to žele.\nMinistar finansija Siniša Mali je rekao da je cilj te mere bio da se kupovinom dobara i usluga podigne tražnja, koja bi podigla srpsku privredu.\nĐogović: Budžetski deficit iznuđen pandemijom, ali i nasleđenim slabostima\n"Ovaj budžetski deficit je iznuđen pandemijskom krizom, ali istovremeno je ogolio i naše slabosti nasleđene iz prošlosti, posebno u zdravstvenom sistemu, gde su zbog tih prošlih promašaja sada bila potrebna veća, intenzivnija i invazivnija ulaganja. Jedan od razloga zašto imamo veći budžetski deficit je upravo taj", ocenjuje za RSE Saša Đogović, direktor beogradskog Instituta za tržišna istraživanja.\nĐogović za ovoliki minus u državnoj kasni upire prstom i u loše poslovanje nereformisanih javnih preduzeća, koja, kako je ocenio, neodgovorno predvode partijski postavljeni kadrovi, a u koja vlast stalno uliva novac iz džepova građana Srbije pokrivajući njihove gubitke.\nFiskalni savet (FS) Srbije, nezavisni državni organ odgovoran Narodnoj skupštini, u oceni koju je objavio 9. novembra o Predlogu rebalansa budžeta Vlade Srbije ocenjuje da je ovogodišnji manjak u državnoj kasi od 8,8 odsto BDP-a "ubedljivo najveći fiskalni deficit Srbije od kad se o tome objavljuju podaci i veći je za oko 40 odsto u odnosu do sada najveće ostvarene deficite iz 2012. i 2014. godine".\nRebalans ovogodišnjeg budžeta pokazuje da je zdravstvena kriza pogodila budžet znatno više od očekivanja, pa će biti izazov da se javne finansije ponovo stave pod kontrolu, upozorio je Savet.\n"Dobar deo deficita u 2020, kako je naveo Fiskalni savet, nastao je zapravo tako što je zdravstvena kriza ogolila probleme koji su duži niz godina gurani pod tepih", zbog nedovoljnog dugogodišnjeg ulaganja u zdravstvo, pa je sada moralo da se u taj sektor ulaže znatno više.\nDržava uvećala deficit i pokrivanjem gubitaka preduzeća\nSavet ističe i da je država ove godine pokrila deo troškova negativnog poslovanja preduzeća kao što su "Er Srbija" i "Elektroprivreda Srbije" i da su javna preduzeća prošle godine imala gubitak od gotovo pet miliona evra.\nPrema projekciji Fiskalnog saveta, javni dug će u 2020. Porasti sa 53 odsto na oko 60 odsto BDP-a, što je neodrživo visok dug za Srbiju.\nSavet je ponovo pod lupu kritike stavio meru Vlade Srbije da svim punoletnim građanima Srbije isplati po 100 evra, što je okarakterisao kao skupu i ekonomski neefikasnu meru koja je povećala deficit.\nKritiku je Fiskalni savet uputio i povećanju plata zaposlenih u javnom sektoru od oko 10 odsto ove godine, zbog čega će BDP najverovatnije pasti za oko 1,5 odsto.\nSavet je u oceni takođe ukazao na netransparentnost javnih rashoda, koji su ovim rebalansom povećani. Ukazao je na to da su u rebalansu dodate nove rashodne stavke, a da namena tih rashoda građanima nije jasno predstavljena.\nSrbija ima najmanji pad BDP-a u Evropi\nSiniša Mali je naglasio da je Srbija, po projekcijama, do kraja godine najbolja u Evropi i da će imati najmanji pad.\n"U Evropi imamo najbolji rezultat, to je zasluga svih građana. Ovaj rebalans budžeta za koji smo dobili saglasnost MMF-a, usmerava nas i ka realizaciji projekta 'Srbija 2025.,' koji podrazumeva 14 milijardi evra dodatnog novca za ulaganje u infrastrukturu", rekao je Mali.\nProgram "Srbija 2025." je petogodišnji program razvojnih i infrastrukturnih projekata, koji predviđa da će najviše biti uloženo u saobraćajnu infrastrukturu, a koji je predsednik Srbije javnosti predstavio krajem prošle godine.\nMali je naveo i da će biti ostvaren cilj da 2025. prosečna plata bude 900, a prosečna penzija 440 evra.\nOn je rekao i da se u rebalansu budžeta vodilo računa i o sredstvima za kapitalne investicije, te da se nastavljaju radovi na obilaznici oko Beograda, na Moravskom koridoru, i na autoputu Preljina-Požega.\n"Imaćemo rekordan iznos kapitalnih investicija u 2021. godini", rekao je Mali.\nNaglasio je i da je kumulativni rast Srbije u naredne tri godine i po projekcijama MMF-a i Evropske komisije apsolutno najveći u Evropi.


Prognoze razvoja NIS-a nakon ruske kupovine\nRuski Gaspromnjeft, koji je juče i formalno postao većinski vlasnik Naftne industrije Srbije, najavio da će u 2009. godini u ovu kompaniju uložiti od 25 do 40 odsto od ukupno planiranih sredstava i poručio da će ispuniti sve ugovorene obaveze. U Vladi Srbije veruju da će NIS biti lider u naftnoj industriji u jugoistočnoj Evropi. Koliko su, međutim, realna ova očekivanja?\nPovodom zvaničnog dolaska rukog partnera i imenovanja novog upravnog odbora Naftne industrije Srbije, predsednik Srbije Boris Tadić je izjavio da je normalno da u upravne odbore preduzeća ulaze ljudi koji u ime države kontrolišu poslovanje. Srbiju u Upravnom odboru Naftne industrije Srbije predstavljaju tri funkcionera Demokratske stranke, Dušan Petrović, Biserka Jevtimijević-Drinjaković i Dušan Elezović, kao i Nikola Martinović iz Socijalističke partije Srbije, a Srbija će imati još jednog člana u Upravnom odboru.\nZa generalnog direktora Naftne industrije Srbije postavljen je Kiril Kravčenko, potpredsednik Gaspromnjefta, koji bi tokom ove godine trebalo da uloži u Naftnu industriju Srbije od 24 do 40 odsto od ukupno planiranih 547 miliona evra, ali, kako kažu "i više od toga, ukoliko bude potrebno".\nTačan iznos ovogodišnjih investicija, planiranih za kupovinu opreme i modernizaciju proizvodnje, trebalo bi da bude poznat za dva do tri meseca, do kada će, po rečima ministra energetike Petra Škundrića biti sačinjen i plan i dinamika ulaganja:\n"Napomenuli smo da će kompanija Naftna industrija Srbije veoma brzo, već u martu mesecu, raspisati prve tendere za nabavku opreme za osavremenjivanje proizvodnje."\nIako je ruska državna kompanija Gasprom, majka Gaspromnjefta, uprkos planiranom smanjenju i obustavljanju investicionog programa, objavila nastavak izgradnje gasovoda kroz Evropu koji uključuje i južni tok kroz Srbiju, i dalje ostaje bojazan da li će i u kojoj meri optimistični planovi za Naftnu industriju Srbije biti ispunjeni?\nSrpski deo menadžmenta u Naftnoj industriji Srbije mora da vodi računa o tome da li Gaspromnjeft zaista ulaže ono što je obećao ili ne.\nPo mišljenju Sijke Pistolove, uredice sajta Enerdži obzerver, to će prvenstveno zavisiti od srpske, a ne od ruske strane:\n"Inostrani investitori se ponašaju onako kako se ponašaju i domaćini, ako domaćini insistiraju da se poštuju kupoprodajni ugovori i obećane investicije, onda stranci, hteli to ili ne, moraju to da ispoštuju. Srpski deo menadžmenta u Naftnoj industriji Srbije mora da vodi računa o tome da li Gaspromnjeft zaista ulaže ono što je obećao ili ne. To je veoma važno zato što po principu kako je prodata Naftna industrija Srbije, institucije koje se inače bave privatizacionim poslovima u slučaju Naftne industrije Srbije, kako sam razumela, izuzete su. To može da bude problem jer bukvalno neće imati ko da kontroliše Gaspromnjeft da li je uradio ono što je obećao."\nU ovakvoj situaciji, po proceni Pistolove, od nemerljive važnosti je ponašanje Ministarstva rudarstva i energetike što, kako primećuje, unosi dodatnu zabrinutost:\n"Moram da budem iskrena, znajući sastav Ministarstva rudarstva i energetike mislim da će on biti potpuno neupotrebljiv kada je u pitanju kontrola ulaganja Gaspromnjefta u Naftnu industriju Srbije."\nJedan od pet članova novoformiranog Upravnog odbora koji u Naftnoj industriji Srbije zastupa Srbiju, potpredsednik Demokratske stranke Dušan Petrović, nema sumnju u pogledu budućnosti ove firme:\n"Uveren sam da će Naftna industrija Srbije imati ogromno uvećanje svoje vrednosti tako da će i ovih 49 odsto za ne tako dugo vremena vredeti više nego što vrede danas. To je naš posao i siguran sam da ćemo ga dobro i uspešno odraditi."\nSa još većom dozom optimizma ministar Škundrić, otkrivajući strategijske ciljeve, vidi Naftnu industriju Srbije u ulozi budućeg lidera u naftnoj industriji jugoistočne Evrope.\nGasprom inače nije poznat kao neka vrlo moderno organizovana firma, poput Shell-a, Agip-a ili nekih sličnih firmi, tako da je polagati previše nade već zbog toga sporno.\nSvako može da iznosi svoja pozitivna očekivanja i projekcije, međutim, šta će od svega toga biti, to je veliko pitanje, kaže za naš program ekonomski analitičar Miroslav Prokopijević:\n"Gasprom inače nije poznat kao neka vrlo moderno organizovana firma, poput Shell-a, Agip-a ili nekih sličnih firmi, tako da je polagati previše nade već zbog toga sporno. U vremenima krize i u situaciji kada Rusija gubi praktično na svakom barelu nafte koji proda ispod 60 dolara Gasprom ne može dobro proći i ne može prikupiti sredstva koja su potrebna za ulaganja. Šta će od svega toga biti, to je veliko pitanje."\nProkopijević konstatuje da je malo verovatno da bi firma takvog profila mogla postati regionalni lider:\n"To pre može da se desi ako se otvori tržište naftnih proizvoda u Srbiji i nekim okolnim zemljama i kada se vidi koja će od većih kompanija, koje sam pomenuo, preuzeti najveći deo učešća na tom tržištu."


Hosev: Ruska crkva ocekuje da CG potpise temljni ugovor s SPC\nTanjug 13. jula 2021. 16:43\nMOSKVA – Ruska pravoslavna crkva očekuje da Crna Gora zaključi temeljni ugovor sa Srpskom pravoslavnom crkvom, kaže predstavnik sekretarijata za međupravoslavne odnose Odeljenja za spoljno-crkvene veze Moskovske patrijaršije Andrej Hošev.\n„Finalni korak u rešavanju pravnog statusa Srpske pravoslavne crkve još nije preduzet – to treba da bude potpisivanje sporazuma između Crne Gore i Srpske pravoslavne crkve“, rekao je Hošev za Sputnjik.\nUkazao je da sličan sporazum koji, kako je rekao, čini osnovu pravnog postojanja u Crnoj Gori, odavno imaju sa državom druge konfesije: Rimokatolička crkva i muslimanska zajednica.\n„U Ruskoj pravoslavnoj crkvi se nadaju da će ovaj sporazum koji je bio najavljen proletos biti zaključen i sa Srpskom pravoslavnom crkvom“, poručio je Hošev.\nOn je ocenio i da je promena Zakona o slobodi veroispovesti, kojom se isključuju diskriminatorske tačke koje su predviđale nacionalizaciju hramova i manastira SPC, važan korak u ozdravljenju odnosa Crkve i države u Crnoj Gori.\n„Ovaj događaj bio je omaž istorijskoj pravdi, jer je upravo crkva postavila temelje crnogorske državnosti u liku crnogorskih mitropolita, pod čijom teokratskom vlašću je Crna Gora živela od kraja 15. veka do sredine 19. veka“, rekao je Hošev.\nVažan korak u jačanju položaja SPC u Crnoj Gori Hošev vidi u upisu u državni registar Crnogorsko-primorske mitropolije, Budimljansko-nikšićke i Zahumsko-hercegovacke eparhije.\nPariz: Sin predsednika E. Gvineje proneverio novac\nVucic: Tri vazna sporazuma u Skoplju\nKo misli da odluke mogu da se namecu, ne cini dobro nikome


Superliga - “Voša” trijumfalna, Partizanu i Radničkom samo bod - Sportske.net\nSuperliga - “Voša” trijumfalna, Partizanu i Radničkom samo bod\nRedovno 26. kolo rukometne Merkur Osiguranje Superlige za muškarce donelo je nekoliko zanimljivih rezultata među kojima se izdvaja remi koji je protiv crno-belih izvojevao sjajni Požarevac.\nVodeći trio na tabeli Superlige nije imao preterano uspešno veče, pobedu je samo zabeležila Vojvodina.\nNovosađani su zabeležili zasluženi trijumf nad ekipom Železničara rezultatom 30:27 u utakmici koja je mogla da se završi i ubedljivijom prednošću domaćina.\nEkipa Vojvodine je kontrolisala čitav meč, pet minuta do kraja imala i sedam golova prednosti, ali je opuštanje pred sam kraj meča omogućilo gostima da smanje konačan rezultat meča.\nKada je u pitanju trećeplasirani Radnički iz Kragujevca, Crveni Đavoli su u Lazarevcu uspeli da stignu do boda protiv ekipe Kolubare koja je u jednom trenutku utakmice imala i čak 4 gola prednosti, ali se borbeni Kragujevčani nisu predavali do kraja i uspeli da se izvuku sa ovog neugodnog gostovanja (32:32).\nMožda i najveće iznenađenje kola načinila je ekipa Požarevca koja je uspela da osvoji bod na gostovanju vodećem Partizanu.\nŠampion je naišao na veliki otpor organizovanih gostiju koji su na poluvremenu imali čak šest golova prednosti. Nakon mnogobrojnih preokreta, šampiona je ipak uspeo da stigne prednost gostiju, u poslednjem minutu meča odigra napad za pobedu koju je sprečila prečka Save Meštera.\nNa kraju i najpravedniji rezultat meča, remi i bod za sjajne goste 22:22.\nU ostalim mečevima sastali su se PKB – Metaloplastika (26:24), Jugović – Crvenka (35:24) i Dinamo - Napredak.\nDanas se igra i poslednji duel 26. kola u kome se sastaju Crvena zvezda – Rudar (19.30) i Obilić – Smederevo (19.30).


12. Jun 2019 848\nKao što se i očekivalo, sjednica Skupštine SDS-a, na kojoj će birati novog lidera ove stranke, iako planirana za polovinu ovog mjeseca pomjerena je za 30. juni, saznaju "Nezavisne".\n- Najveći autoriteti u stranci još rade na tome da bude jedan kandidat, a koliko će uspjeti zavisi isključivo od Govedarice - ispričao je izvor "Nezavisnih".\nMiličević kao jedan od kandidata koji ima najviše šanse da u narednim godinama vodi SDS kaže za "Nezavisne" da nema informaciju da će biti jedan kandidat, te da ga je nekoliko odbora kandidovalo i da će tražiti povjerenje Skupštine SDS-a.\n- Skupština će reći ko će biti novi lider stranke. Članstvo SDS-a, ko god da bude izabran, okupiće se oko novoizabranog predsjednika i to tako treba da bude - rekao je Miličević.\n- Mnogo bitnije od toga jeste da se svi kandidati ujedine, ne dijele, da se slože po tom pitanju, da se stranka ne dijeli, te da na sjednicu Skupštine stranke izađemo sa jednim kandidatom, a da li ću to biti ja ili neko drugi - svejedno je, ali je važno da jednostavno stranka bude u prvom planu. Trebalo bi da svi zajedno pokušamo da napravimo dobar rezultat na narednim izborima - rekao je Mićić.\nTagovi: izbori sds predsjednik\nDodjela subvencija poslovnim subjektima


"Večite" čekaju žestoke kazne\nNacionalni sport - Ponedeljak 16.04.2018 - 08:37\nBEOGRAD - Mučne scene, masovna tuča na zapadnoj tribini, provokacije i brojne bakljade i topovski udari, po nekoj ružnoj navici, obeležile su i 157. derbi na stadionu "Rajko Mitić".\nIzvesne "debele" kazne zbog divljanja navijača FOTO: Printscreen\nSigurno je da će i ceh biti papren, "večiti" znaju da ih čekaju "debele" kazne zbog divljanja navijača, s tim što će Crvena zvezda, kao domaćin i organizator, sigurno snositi teže posledice.\n"Po proceduri, čeka se izveštaj delegata, a pošto je izvesno da će on organizaciju utakmice oceniti lošom ocenom, moj sledeći potez je da podnesem prijavu prema domaćinu", ističe Vlada Bulatović, direktor Superlige.\n"Disciplinci na osnovu izjava, izveštaja i snimaka utvrđuju koji su navijači pravili izgrede i na osnovu toga izriču kazne. Sigurno je da postoji odgovornost i kod jednih i kog drugih. Nažalost, ovakve ružne slike sa stadiona se dugo ponavljaju. Srećom, niko nije stradao, ali je i to moglo da se desi", dodaje Bulatović, kome je sigurno kao i svim normalnim ljudima i ljubiteljima fudbala preko glave huliganskih pirova i tortura na našim stadionima.\nČelnici crveno-belih o uvredama domaćih navijača prema čelnicima Partizana nisu govorili ni po završetku meča, a ni juče se nisu oglašavali tim povodom. Podsetimo, pristalice crveno-belih su uz pogodne reči, posebno upućene potpredsedniku crno-belih Vladimiru Vuletiću, ispred svečane lože mahale crveno-belim balonima u obliku falusa. Uprava crno-belih je posle tog skandala napustila stadion "Rajko Mitić".


Moje iskreno mišljenje je da je država morala da pomogne više malim i srednjim preduzećima jer su ona okosnica privrede u svakoj državi, pa i našoj. Takođe, pomoć se mora dati i velikim preduzećima, jer bez njih mala i srednja nemaju kome da prodaju svoje proizvode i usluge. Sa ovakvom pomoći države, opstaće samo firme koje su bile zdrave, sa zdravim tokovima novca i solidnom ušteđevinom, odnosno one koje bude finansirao vlasnik ili grupacija\nNES Communications nastao je pre 10 godina, za tadašnje prilike prilično neobično - otkupom lokalnog menadžmenta (popularni Management buy out – MBO) lokalnog predstavništva Siemens Enterprise Communications AG. To je bio prvi MBO u Srbiji, a i prvi u Siemensu. Posle je na osnovu tog modela još oko 50 MBO-a urađeno u okviru Siemensa.\nNES Communications je kompanija koja se bavi integracijom IT rešenja, što znači da kada klijent ima neki projekat ili problem, oni urade ceo projekat od početka do kraja, odnosno od dizajna i projektovanja rešenja, preko isporuke i implementacije, do samog održavanja u eksploataciji. Bave se rešenjima iz oblasti računarskih mreža i WiFi, telefonije, televizije, digital signage, storage i security sistema, kao i video-nadzora, kontrole pristupa, protiv požara, evidencije radnog vremena. Vole da kažu da NES ne prodaje proizvode, već rešenja i sisteme. Do sada su radili projekte u preko 35 zemalja sveta, koji uključuju fabrike, univerzitete, bolnice, hotele, tržne centre, kao i banke i policijske ustanove gde je potreban maksimalan nivo bezbednosti.\nŠta su za proteklih 10 godina do ove velike krize bili najveći izazovi, ili konkretnije, problemi u poslovanju i u poslovnom ambijentu?\nNajveći izazov je bio razvoj našeg imena i otklon od Siemensa, kako bismo bili prepoznati kao entitet za sebe. To nam je uspelo kroz konstantno usavršavanje i obučavanje zaposlenih, kroz način ophođenja prema klijentima, kao i strateškim proširenjem našeg poslovanja. Pored toga, naravno, postojali su izazovi u svakom od projekata, jer je svaki projekat različit i zahtevan na svoj način, jer nije isto raditi sisteme u Hotelu Splendid u Bečićima i u policiji Republike Irske. Od ostalih problema naveo bih problem sa pronalaženjem kvalitetnog kadra u Srbiji, jer ga je sve manje i manje. Moje je mišljenje da, pored odliva kvalitetnih ljudi u inostranstvo, postoji i fenomen nerealnog povećavanja očekivanja za koji smatram odgovornim kuće koje se bave programiranjem. One, u nedostatku programera, daju nerealna očekivanja drugim ljudima koji se ne bave tim poslom, ali veruju da ako neka kompanija plaća programera 1.500 evra mesečno, onda treba i sve ostale, bez obzira na delatnost i naravno nivo znanja zaposlenog. Svako svoje znanje ocenjuje kao odlično ili visokostručno, bez toga da bude svestan da je poslodavac taj koji odlučuje da li je nivo znanja odgovarajući u odnosu na ono što je poslodavcu potrebno.\nDa li je lakše raditi u Srbiji, ili kao srpska kompanija na inostranom tržištu?\nNES voli da radi projekte van Srbije, jer se tamo poslovanje obavlja na potpuno drugačiji način nego u Srbiji (čast izuzecima). U inostranstvu nema standardnih srpskih boljki kao što su: očekivanje da se dobije ferari za cenu fiće, kašnjenje u plaćanju, nepridržavanje rokova i dogovora. Ovo naravno ne znači da u Srbiji ništa ne valja, jer da je tako ne bih bio ovde, već da postoji nekoliko ključnih stvari koje moramo da rešimo, a verujem da možemo. Potrebni su veće angažovanje i komunikacija između privrede i države.\nKako funkcioniše međukompanijska saradnja firmi koje su na sličan način nastale od Siemensa?\nMeđukompanijska saradnja je odlična, kako u Srbiji tako i u regionu i u celoj Evropi. Mi sarađujemo redovno na projektima, koristimo znanja koja naše kolege imaju, pravimo projekte u kojima svi učestvujemo i zarađujemo. Naravno, naša saradnja se ne ograničava samo na naš spektar delovanja, već i na pomoć u svakom smislu, pa i finansijskom. U Srbiji imamo odličnu saradnju, kako sa samim Siemenom, tako i sa kompanijom SBT koja je kao i mi, nastala iz Siemensa. Pored toga, u regionu sarađujemo sa bivšim Siemens firmama i ATOS-om. NES je jedan od ključnih partnera ATOS-a za velike projekte svuda u Evropi i na to smo veoma ponosni.\nDa li iz ove perspektive imate utisak da ste imali sreće što vam je Simens kao gigant „poklonio“ firmu, ili je to obostrano koristan poslovni model koji ovde nije baš mnogo razvijen?\nSvakako smatram da je obostrano koristan model, mi smo povećali promet tri puta od kada smo otkupili firmu, sarađujemo na obostrano zadovoljstvo i smatram da je Siemens imao sreće što smo baš mi otkupili firmu.


Odakle krenuti sa detektovanjem ključnih problema u kompaniji | HR Lab\nOdakle krenuti sa detektovanjem ključnih problema u kompaniji\nNenad Lukić4 minuta za čitanje27. maj 2019.\nNedavno smo objasnili koji sve načini postoje da saznamo šta nam se u kompaniji dešava. Sada ćemo dublje ući u važnu tematiku koja se bavi pitanjem koliko su nam zaposleni manje ili više zadovoljni i angažovani na poslu, i zašto nam je važno da to znamo.\nIstraživanje zadovoljstva i angažovanosti zaposlenih je ona vrsta istraživanja koja će nam otkriti kako se zaposleni osećaju radeći u našoj kompaniji, šta je ono sa čime su zadovoljni a gde se nalaze problematične tačke koje su potencijalna opasnost za poslovanje firme i odlazak zaposlenih u neku drugu kompaniju. Druga važna oblast koje istraživanje pokriva jeste angažovanost zaposlenih koja nije uvek u direktnoj vezi sa zadovoljstvom već je možda i važnija jer su angažovani zaposleni oni koji vuku organizaciju napred.\nViše nije pitanje “da li nam treba ovo istraživanje” nego “kako da ga najbolje uradimo”\nNekada je istraživanje zadovoljstva zaposlenih bila lepa praksa, ono što su napredne kompanije radile kako bi saznale kako se njihovi zaposleni osećaju radeći za njih. Tržište rada je dinamično i u našem vremenu možemo slobodno reći da je ova vrsta istraživanja postala deo „higijene“ svake ozbiljne kompanije, nezavisno od njene veličine. Ljudi koji vode uspešne kompanije shvatili su da dvosmerna komunikacija sa zaposlenima podiže angažovanost istih; da se upravo u glavama zaposlenih često nalaze odgovori kako prevazići prepreke i izazove u poslovanju; kao i da će blagovremeno detektovanje nezadovoljstva zaposlnih sprečiti sve veću fluktaciju i odlazak onih koji kompaniju vuku napred. Danas se smatra normalnim da firma omogući zaposlenima da se na anoniman način mogu izjasniti o ključnim aspektima njihovog rada i izraziti svoje (ne)zadovoljstvo u svakoj od odabranih kategorija. Takođe, ovo je dobra prilika i za zaposlene koji su po tipu ličnosti zatvoreniji da se izraze i daju svoje kritike, pohvale i sugestije kako bi firma mogla bolje da se ophodi prema zaposlenima i bolje da posluje.\nKljučna stvar u ovom načinu istraživanja stavova zaposlenih, koje je razlikuje od drugih metoda, jeste anonimnost zaposlenih pri ispitivanju. U svakoj kompaniji postoje zaposleni koji su otvoreniji i zatvoreniji u komunikaciji te je važno svima obezbediti „siguran teren“ za izražavanje. U poređenju sa susretima HR-a sa zaposlenim licem u lice, po pravilu zaposleni su pri anonimnom izjašnjavanju mnogo iskreniji jer ne postoji strah da će njihovi odgovori biti iskorišćeni na bilo koji način protiv njih. Odgovori se analiziraju grupno a ne individualno i to daje garanciju zaposlenom da ga niko posle neće prozivati za iskrene odgovore i eventualne kritike.\nŠta saznajemo ovim istraživanjem?\nKako ova istraživanja sprovodimo od 2008. godine kroz alat koji smo razvili – Pulser, vremenom se iskristalisalo koje je kategorije zadovoljstva i angažovanosti najvažnije ispitati. Tako smo došli do 9 kategorija koje ćemo ovde ukratko pojasniti, a to su:\nLojalnost zaposlenih – pokazuje koliko su zaposleni privrženi kompaniji u kojoj rade. Može biti jasan pokazatelj moguće fluktuacije u budućnosti.\nLični rast i razvoj – ukazuje na to koliko zaposleni vide kompaniju u kojoj rade kao mesto gde mogu napredovati u znanju i usavršavanju, u profesionalnom i ličnom smislu.\nMeđuljudski odnosi – naša druga istraživanja pokazala su da je ovo uglavnom najvažniji faktor zadovoljstva zaposlenih, važniji i od plate. Ova kategorija pokazuje koliko su zaposleni zadovoljni atmosferom u kojoj rade.\nRadni uslovi – na zadovoljstvo zaposlenih platom, uslovima na poslu, odnosno materijalnim i nematerijalnim beneficijama koje zaposleni dobijaju od poslodavca.\nPosvećenost poslu – objašnjava koliko su zaposleni spremni da ulože dodatan napor da bi se postigli poslovni uspesi kompanije, kao i da li su zadovoljni prirodom posla koji obavljaju\nOrganizacija rada – bliže objašnjava zadovoljstvo organizacijom posla. Ova kategorija daje odgovor na pitanje da li zaposleni mogu završiti svoje obaveze u toku radnog vremena, učestalost preklapanja posla i sl.\nKomunikacija u kompaniji – prikazaće koliko su zaposleni zadovoljni uputstvima za rad koje dobijaju od nadređenih, kao i koliko im je jasno u kom smeru se kompanija kreće.\nUključenost u donošenje odluka – objašnjava koliko se u kompaniji traži i uvažava mišljenje zaposlenih o delu posla za koji su zaduženi.\nIzazovnost radnih zadataka – zaposleni vole kada imaju osećaj da rade nešto korisno i kada posao angažuje njihova znanja i veštine a ova kategorija se bavi upravo time.\nNa ovaj spisak dodaćemo i angažovanost kao posebnu kategoriju koja se računa na osnovu 4 od 9 navedenih kategorija, a to su: lični rast i razvoj, međuljudski odnosi, uključenost u donošenje odluka i komunikacija u kompaniji. Angažovanost se izražava u procentu onih koji su veoma, srednje angažovani i onih koji to uopšte nisu.\nPrva grupa predstavlja zaposlene koji vuku kompaniju napred i uspeh kompanije doživljavaju kao svoj lični. U drugoj grupi će se često naći većina zaposlenih. To su zaposleni koji korektno i uglavnom profesionalno obavljaju svoje radne zadatke ali uglavnom nisu spremni da samoinicijativno učine dodatni napor. U trećoj grupi nalaze se zaposleni koji su i neangažovani i nezadovoljni te od njih možemo očekivati da će napustiti kompaniju u narednom periodu, čim im se ukaže druga prilika.\nKako najbolje iskoristiti istraživanje\nDakle, ustanovili smo da je sprovođenje istraživanja zadovoljstva zaposlenih postalo neophodna aktivnost koju bi svaka kompanija koja ima preko 10 zaposlenih trebala sprovoditi barem jednom godišnje. Koristeći Pulser istraživanje u tu svrhu kompanija će dobiti rezultate po proverenoj metodologiji koja se usavršavala preko 10 godina, omogućiće zaposlenima anoniman kanal da izraze svoje stavove, a obično vrlo zauzeto HR odeljenje neće izgubiti mnogo vremena na ovu aktivnost jer će dobiti rezultate „na ruke“.\nKada se istraživanje završi poželjno je uporediti naše rezultate sa rezultatima koje su ostvarile druge kompanije u zemlji (benchmarking) kako bismo mogli proceniti gde smo u poređenju sa potencijalnim konkurentima. Jedan od ciljeva Pulser istraživanja je upravo da omogući ovakvo poređenje i da HR-u kompanije osećaj na šta bi se trebali dodatno fokusirati kako bi podigli zadovoljstvo zaposlenih i sačuvali najbolje zaposlene u svojoj kući.\nDa li vi sprovodite neku vrstu istraživanja zadovoljstva vaših zaposlenih i kako ste zadovoljni rezultatima?


Nezavisna analitika vlasništva smanjuje rizik poslovanja\nTanjug 24. novembra 2021. 12:56\nBEOGRAD – Američka analitička kuća Dan i Bredstrit (Dun and Bradstreet) predstavila je danas u saradnji sa Udruženjem banaka Srbije usluge koje pruža u oblasti analize poslovnih rizika na osnovu velike baze podataka o stvarnim vlasnicima kompanija i organizacija širom sveta.\n„Dan i Bredstrit ima najveću bazu na svetu od preko 450 miliona podataka iz više od 220 zemalja i sa preko pet miliona osveženih podataka godišnje, što omogućava da se sa velikom verovatnoćom može identifikovati subjekt o kome radite analizu. Ukoliko nema podataka o nekom subjektu, može da se naruči posebno istraživanje“, izjavila je menadžer u Dan i Bredstritu Breda Jerič.\nNaglasila je da je veoma važno da ova analitička kuća ima sve podatke o međusobnoj povezanosti subjekata iz baze, što omogućava da se dođe do cele strukture vlasništva i mreže koja postoji između različtih preduzeća, kako bi se videlo koliko je željeni subjekat rizičan, da li postoje neke političke veze i slični rizici.\n„Podaci o stvarnim vlasnicima predstavljaju veliki izazov, jer ima mnogo nejasnoća zbog različitih tumačenja pojma stvarnog vlasnika na nivou zakonodavsatva različitih zemalja, nedostatatka tačnih registara o tome i ograničenom pristupu podacima o vlasništvu u pojedinim državama“, naglasila je Jeričeva.\nIstakla je da pravni okvir koji reguliše razotkrivanje vlasništva i upravljačkih struktura postoji dugo, a da je naročito zaoštrena od kada je počela borba protiv finansiranja terorizma i pranja novca, kada je otkriveno da se teroristi, trgovci ljudima i korumpirani državni službenici finansiraju preko različitih mreža.\nJeričeva je napomenula da se veoma mnogo vremena troši na prikupljanje takvih podataka, identifikaciju subjekata, pronalaženja cele organizacione strukture i pravih vlasnika.\n„To za sobom povlači troškove za prikupljanje podataka i izrađivanje analiza na osnovu njih. Sa nama je mnogo lakše dobiti najnovije, kvalitetne podatke o lokalnim kompanijama koje su povezane sa stranim vlasništvom“, navela je ona.\nJeričeva je rekla kako se o ofšor kompanijama ne mopže dobiti mnogo podataka iz javnih izvora, ali da Dan i Bredstrit koristi neke napredne metode za pronalaženje pravih vlasnika i u tim slučajevima.\nNapomenula je da korišćenje analitike podataka pouzdanog nezavisnog dobavljača, sposobnog da proveri ogromne količine informacija, značajno olakšava idenitifikaciju stvarnog vlasnika, smanjuje reputacioni i finansijski rizik, zadovoljava regulatorni okvir i obezbeđuje usklađenost poslovanja sa propisima i procedurama, a utiče i na brže donošenje odluka i efikasnije raspoređivanje resursa.


Arheolozi uskoro objavljuju analize Tutankamonove mumije – Nadlanu.com\nArheolozi uskoro objavljuju analize Tutankamonove mumije\nKAIRO, 31. januara 2010. (Beta-AP) - Glavni egipatski arheolog Zahi Havas sredinom meseca će objaviti rezultate DNK analize i CT snimaka mumije faraona Tutankamona koji bi mogli da reše misteriju njegovog porekla.\nU saopštenju egipatskog Vrhovnog saveta za antikvitete, Havas je naveo da će na konferenciji za novinare 17. februara objaviti rezultate ispitivanja i njihovog poređenja s rezultatima analiza mumije faraona Amenhotepa Trećeg, mogućeg Tutankamonovog dede.\nOvo ispitivanje je deo šireg programa provere DNK-a više stotina mumija s ciljem da se odrede identiteti i porodični odnosi. Time bi se moglo odrediti i Tutankamonovo porodično stablo koje je već dugo nepoznanica.\nU današnjem saopštenju se navodi i da će u Keopsovu piramidu biti poslat robot da otkrije tajne skrivenih prolaza.


16-05-2018 17:36 Ratni izveštaji Sirija / Irak Izdvojeno Svet Planeta Video\nKomanda Sirijske arapske armije saopštila je da je poslednja grupa teorirsta sa severa Homsa danas prebačena u provinciju Idlib čime je ta teritorija ponovo pod punom kontrolom sirijskih vlasti.\nKonferencija za medije SAA (Foto: Jutjub)\n- Oružane snage, u saradnji sa savezničkim snagama, očistile su ogromnu teritoriju od 1200 kvadratnih kilometara severnog Homsa i juga Hame, vraćajući sigurnost i stabilnost u 65 gradova i sela koje su kontrolisali teroristi koji su naterani da ih napuste i predaju svoje teško naoružanje – prenosi poruku komande SAA agencija SANA.\nČišćenje ove teritorije deblokiralo je auto put Hama-Homs i učinilo bezbednijim put Homs-Alepo koji je često napad kod grada Salamija.\nSporazum o predaji i evakuaciji potpisan je 2. aprila i sprovođen je postepeno, a juče je SAA ušla u grad Talbisa koje je bio poslednje mesto u rukama terorista.\nO novom velikom proboju SAA na jugu Damaska i mapu fronta sa ID možete videti OVDE.\nBorbe na jugu Damaska.\nROHANI PORUČIO TRAMPU: Iranska nacija odupreće se američkim zaverama!


Izneseni problemi ustanova kulture | Palelive.com\nPočetna Regija Istočno Sarajevo Izneseni problemi ustanova kulture\nIzneseni problemi ustanova kulture\nISTOČNO SARAJEVO – Ministar prosvjete i kulture Republike Srpske Goran Mutabdžija posjetio je danas Matičnu biblioteku Istočno Sarajevo i Kulturni centar Istočno Novo Sarajevo, gdje se informisao o njihovim organizacionim i materijalnim problemima.\nMutabdžija je, nakon sastanka sa direktorima Matične biblioteke Istočno Sarajevo i Kulturnog centra Istočno Novo Sarajevo LJiljanom Knežević i Nedeljkom Zelenovićem, istakao da je ovo protokolarna posjeta tokom koje je upoznat o vizijama daljeg razvoja ovih ustanova. “Pred nama je period u kome ćemo ozbiljnije razgovarati i o investicijama u ove objekte”, istakao je Mutabdžija.\nKomentarišući prijedlog zakona o bibliotekarstvu, koji predviđa da se biblioteke finansiraju iz budžeta lokalnih zajednica, Mutabdžija je pojasnio da postoje dva zakonska prijedloga – zakon o kulturi, koji će ići prvi, a onda zakon o bibliotečkoj djelatnosti.\nOn je naglasio da neka rješenja iz zakona o bibliotečkoj djelatnosti predviđaju fazni pristup od četiri godine u okviru kojeg bi trebalo da lokalne zajednice preuzmu brigu o bibliotekama.\n“Znam da je bio jak otpor lokalnih zajednica prema tim rješenjima. Nismo napravili još prednacrt dokumenta o bibliotekarstvu, tako da ne mogu govoriti o tome što još nije u zakonskoj formi”, istakao je Mutabdžija.\nDirektor Matične biblioteke Istočno Sarajevo LJiljana Knežević naglasila je da je tokom kratkog sastanka ministru prenijela stav svojih kolega i zahtjev da pokuša da organizuje zajednički sastanak na kojem bi bibliotekari ukazali na opasnost od donošenja novog zakona o bibliotečkoj djelatnosti, koji bi mogao da biblioteke vrati na lokalne zajednice.\nOna je istakla da bi to moglo pogubno da se odrazi na samostalnost i opšti interes biblioteka. “Ministar mi je obećao da ćemo održati zajednički sastanak, nakon što sa svojim kolegama dogovorim termin njegovog održavanja, na kojem bi iznijeli svoje stavove”, rekla je Kneževićeva.\nOna je rekla da Matična biblioteka sada funkcioniše dobro zahvaljujući tome da ima neke svoje djelatnosti iz kojih uspjeva da obezbijedi određena sredstva, kao i da sredstva osigura posredstvom projekata Ministarstva civilnih poslova BiH, ministarstava prosvjete i kulture, te nauke i tehnologije Republike Srpske.\nDirektor Kulturnog centra Istočno Novo Sarajevo Nedeljko Zelenović istakao je da je Mutabdžiju upoznao o planu da Kulturni centar bude Gradsko profesionalno pozorište, kao i da se vrate kulturne manifestacije koje su ranije organizovane, a koje su zbog besparice ugašene.\nOn je naglasio da je na sastanku bilo govora i o završetku pozorišne zgrade, što bi se moglo učiniti uz pomoć Vlade Republike Srpske i IPA fondova, kao i o renoviranju postojeće sale, za šta je dobio obećanje predsjednika Republike Srpske Milorada Dodika i ministra Mutabdžije.\nZelenović je ukazao da postoji problem jer Kulturni centar nije na budžetu Ministarstva već opštine.\nPrethodni članakOtvorena kancelarija za energetsku efikasnost\nNaredni članakRadikalno skraćenje radnog vremena ugostiteljskih objekata


Održana zajednička sjednica Vlada Federacije BiH i Tuzlanskog kantona – Radio Feral\n20/09/2011 Mirza Musanovic\t0 Comments\nVlada Federacije BiH daje punu podršku Vladi Tuzlanskog kantona u njenim naporima da se uhvati ukoštac sa svim aktuelnim problemima i pokuša ih riješiti, izjavio dopremijer Federacije BiH i federalni ministar poljoprivrede, vodoprivrede i šumarstva Mladen Ivanković Lijanović nakon današnje zajedničke sjednice dviju vlada u Tuzli.\nDodao je da Vlada Federacije daje punu podršku razvojnim projektima u elektroenergetskom sektoru, putnoj infrastrukturi, ali i ostalim važnim pitanjima.\nNa sjednici, održanoj drugog dana radne posjete delegacije Federalne vlade Tuzlanskom kantonu, razgovarano je o razvoju elektroenergetskog sektora, stanju u firmama na području ovog kantona, ali i svim važnim pitanjima od interesa ne samo za područje ovog kantona, nego i cijele Federacije BiH.\n“Razmotrena su sva važnija pitanja, posebno na području TK-a, ali i Federacije BiH u cjelosti”, kazao je federalni premijer Nermin Nikšić. Kada je u pitanju problem radnika “Konjuha”, danas nije doneseno konkretno rješenje u vezi kreditnog zaduženja ove fabrike.\n“Dogovorili smo se da radna grupa, koja radi u ‘Konjuhu’ i koja je dala prijedlog sanacije, kao i druga radna grupa koja je dala ocjenu tog prijedloga, da skupa izgrade konkretne principe i postave uslove o kojima bi se izjasnili radnici. Učinićemo sve kako bi pomogli da se prevaziđu problemi s kojim se suočava ova firma”, kazao je premijer TK-a Sead Čaušević.\n← Miralem Pjanić: Sa Romom sam dobro "pogodio"\nU četvrtak 29. septembra, 29. redovna sjednica Općinskog vijeća Kalesija →\nVlada TK izdvaja više od 9 mliona KM za ulaganja u vodoprivredu


Balkan - datum: 2021-02-12 BIVŠI PREDSJEDNIK VSTS-A MILAN TEGELTIJA UKAZAO\nMilan Tegeltija Istjerali Srbe iz pravosuđa\nPolitičko Sarajevo potpuno je ovladalo pravosuđem na nivou BiH istjerivanjem Srba i predstavnika Republike Srpske sa čelnih pozicija u Visokom sudskom i tužilačkom savjetu, izjavio je za Srnu bivši predsjednik VSTS-a Milan Tegeltija.\nOn je ukazao da je izbor rukovodstva VSTS-a nezakonit i da je izbor predsjednika Savjeta doveo do toga da od osam rukovodnih pozicija u pravosuđu na nivou BiH danas bude pet Bošnjaka, dva Hrvata, jedan iz reda ostalih i nijedan Srbina ili neko drugi iz Republike Srpske.\n– Prema ovome izgleda da se sva pravosudna pamet i poštenje u pravosuđu koncentrisalo u Federaciji BiH, dok su svi ljudi iz Republike Srpske korumpirani, kriminalci, lopovi, puni afera – rekao je Tegeltija.\nOn je kazao da izjava Bakira Izetbegovića o Srbima kao lošem narodu i Valentina Incka o srpskom narodu kao narodu na pogrešnoj strani istorije dobijaju svoju stvarnu dimenziju na terenu pravosuđa BiH, jer se ovim izborom u VSTS pokazuje da se Srbima kao takvima i Republici Srpskoj ne smije dozvoliti rukovođenje na nivou BiH, ukoliko ne sprovode politike političkog Sarajeva.\n– Ovo očito predstavlja poželjni model takozvane funkcionalne BIH u viziji Izetbegovića i Incka. Nema autentičnih Srba iz Republike Srpske na upravljačkim pozicijama i „mirna Bosna“ – istakao je Tegeltija.\nOn je ocijenio i da je sve ovo direktna posljedica prenošenja političkih bitaka iz Republike Srpske na nivo BiH u namjeri da se putem pravosudnog aparata BiH proizvede promjena vlasti u Republici Srpskoj.\nPreglasavanjem srpskih članova, VSTS je za predsjednika sa četvorogodišnjim mandatom izabrao Halila Lagumdžiju, umjesto Milana Tegeltije, koji je u decembru prošle godine podnio ostavku.\nLagumdžija, sudija Suda BiH, dobio je osam glasova, naspram sedam koliko je osvojio sudija Okružnog suda u Banjaluci Srđan Forca, koji je prethodno izabran na upražnjeno Tegeltijino mjesto u Savjetu.


Jeftini letovi iz Srbije do Gvadelupa - Avio karte Srbija Gvadelup - eSky.rs\nAvio karte iz Srbije do Gvadelupa\nPretražite letove iz Srbije do Gvadelupa\nProverite najbolje prilike za letove iz Srbije do Gvadelupa\n✔ Postoje li posebne ponude za letove iz Srbije do Gvadelupa na eSky.rs?\n✔ Mogu li se pobrinuti za osiguranje prilikom rezervacije leta iz Srbije do Gvadelupa?\n✔ Ako rezervišem let iz Srbije do Gvadelupa, mogu li da rezervišem ujedno i smeštaj?\n✔ Koje avio-kompanije nude letove iz Srbije do Gvadelupa?\nBudite sigurni, da na eSky.rs ponuda letova iz Srbije do Gvadelupa uključuje ne samo niskotarifne avio-kompanije, već i one koje su specijalizovane za visoki standard.


Srpski pasoš na listi najmoćnijih na svetu, jači od američkog! - Alo.rs\nSrpski pasoš na listi najmoćnijih na svetu, jači od američkog!\nPrema indeksu pasoša 193 zemlje članice Ujedinjenih nacija pasoš srpskih državljana visoko je rangiran.\nPasoš, Foto: MUP Srbije\nLista pasoša je sastavljena na osnovu toga u koliko zemalja vlasnik istog ima odobren bezvizni pristup ili dobija vizu po dolasku.\nIako je pasoš Novog Zelanda proglašen za najmoćniji na svetu u novom rejtingu, nije da im je od velike koristi budući da se u ovom trenutku njima savetuje da se suzdrže od međunarodnih putovanja, piše Independent.\nUostalom, svima je već poznato da je ove godine pasoš jedna od stvari koju je retko ko koristio.\nNovi Zeland osigurao je prvo mesto sa ocenom 129, a slede Nemačka, Austrija, Luksemburg, Švajcarska, Irska, Južna Koreja, Japan i Australija, sve sa ocenom 128, te dele drugo mesto.\nDa li ste ove godine putovali u inostranstvo?\nNa trećem mestu su Švedska, Belgija, Francuska, Finska, Italija i Španija, dok se Velika Britanija na četvrtom mestu pridružila Holandiji, Danskoj, Portugaliji, Litvaniji, Norveškoj, Islandu i Kanadi.\nSAD se ne nalaze među prvih 10, već su na 21. mestu zajedno sa Malezijom, uz bezvizni pristup u 52 zemlje i vizom po dolasku za 40 destinacija, a ispred SAD je i Srbija koja se sa ocenom 102 nalazi na 14. mestu. Državljani Srbije mogu ući u 66 zemalja bez vize, a u 36 dobijaju vizu pri dolasku, dok je za 96 zemalja viza potrebna.\nOd komšiluka: Crna Gora je na 18. mestu, Slovenija na petom, Hrvatska osmom, Rumunija i Bugarska devetom, Severna Makedonija na 16. mestu, dok je BiH na 19. mestu.\nNa kraju liste su Avganistan i Irak, koji imaju ocenu od samo 31, a nešto blje su Sirija (34), Somalija (35) i Jemen (36).\n„Uprkos velikoj nestabilnosti pasoške moći tokom prošle godine, Indeks pasoša je ažurirao rang liste pasoša u realnom vremenu, prikazujući stvarni efekat pandemije na rangiranje pasoša“ , navode na zvaničnom veb sajtu.\nPodaci su jasni: Uz privremene zabrane putovanja i vizna ograničenja, mnoge zemlje koje su nekada imale moćan pasoš sada se svrstavaju među najniže na svetu.\npasoš Srbija SAD Korona koronavirus korona virus sve o putovanjima\nSta ce nama pasosi,u maj...nu mozemo da idemo i bez njih a tamo jedino mozemo i da idemo.\nKORONA PRESEK Manje novozaraženih\nĐORĐE ĐURIĆ OBJAVIO DETALJNU PROGNOZU Evo kada stiže zahlađenje\nBRNABIĆ PRECIZIRALA NEVERNIM TOMAMA Od 2012. otvoreno 670.000 radnih mesta, ne za članove SNS\nBiće kao nove: Uradite ovo i vaše zavese će opet biti bele\nDOK NJEN IGOR SLAVI SA PRIJATELJIMA 34. ROĐENDAN! Severina objavila fotografiju na drugom kraju sveta, pevačica blista, a svi se pitaju samo jedno (FOTO)\nFOTOGRAFIJA KOJA BAŠ MNOGO BOLI! Pognuta glava Novaka Đokovića i kraj jednog sna koji se možda nikada ne ostvari! (FOTO)\n"NOVAČE, IDI IGRAJ BALET", "VUČEŠ SE KAO BABA"... Uvrede na račun Novaka Đokovića! Zar je on zaslužio ovo od ljudi iz SVOJE ZEMLJE? (FOTO)


Predsednik Vučić za Dan pobede 9. maja sa Ramom i Tačijem u Tirani - Balkanska\nPredsednik Srbije 9. maja na samitu „Brdo-Brioni“ u Tirani\nPredsednik Srbije Aleksandar Vučić najavio je da će učestvovati na skupu koji se 9. maja održava u okviru inicijative „Brdo-Brioni“ u Tirani, kao i da će se na marginama tog samita sastati sa visokom predstavnicom EU za spoljnu politiku i bezbednost Federikom Mogerini.\nPrema nezvaničnim saznanjima Danasa, u prestonici Albanije okupiće se lideri „zapadnobalkanske šestorke“ – Srbije, Albanije, Crne Gore, Kosova, Severne Makedonije i Bosne i Hercegovine, kao i zvaničnici Slovenije i Hrvatske, država koje su svojevremeno pokrenule proces „Brdo-Brioni“.\nNaši sagovornici kažu da će teme biti „uobičajene za takve skupove – odnosi u regionu, evropske integracije, mogućnosti za unapređenje saradnje među susedima“.\nPojedine diplomate nezvanično navode da će sastanku u Tirani prisustvovati i predsedavajući Predsedništva BiH Milorad Dodik, koji je, podsetimo, prošle sedmice izrazio nezadovoljstvo u pismu nemačkoj kancelarki Angeli Merkel što nije bio pozvan na skup o Zapadnom Balkanu održan 29. aprila u Berlinu, pod pokroviteljstvom Merkel i francuskog predsednika Emanuela Makrona.\nPredsednik Srbije otputovaće u Tiranu u trenutku „veoma zategnutih“ odnosa srpskih i albanskih vlasti. Podsetimo, po povratku iz Berlina srpska premijerka Ana Brnabić izjavila je za TV Pink da je razočarana premijerom Albanije Edijem Ramom, „jer je mislila da on ima drugačiju viziju Balkana i odnosa Srba i Albanaca, a da, zapravo, on sakuplja poene na populističkim stavovima“.\nVučić je juče ocenio da će Srbiju u „narednim decenijama skupo koštati to što nije prihvaćena njegova ideja o razgraničenju“ za rešenje kosovskog problema, preneo je RTS. Na pitanje novinara da li se i dalje zalaže za razgraničenje sa Albancima, predsednik Srbije je prilikom obilaska radova na izgradnji mosta preko Save i Kolubare rekao da se „vodila žestoka kampanja protiv mogućnosti kompromisa razgraničenjem, kako iz dela strane, tako i domaće javnosti“.\nVučić je najavio da će se 8. maja sastati sa potpredsednikom italijanske vlade Mateom Salvinijem u Rimu, pre puta u Tiranu, dok će 10. maja biti održana vojna parada u Nišu. Prema izveštaju RTS, on je napomenuo da „Salvinija smatra najmoćnijem političarem Italije“ i da će sa njim razgovarati o Kosovu, odnosima Srbije i Italije, „ali i o pozicioniranju u Evropi“.\nDodik uskoro sa Orbanom\nMilorad Dodik će se uskoro sastati sa premijerom Mađarske Viktorom Orbanom, saznaje nezvanično Danas. Na taj način predsedavajući Predsedništva BiH nastaviće „diplomatsku ofanzivu“ u okviru koje se nedavno susreo i sa papom Franjom i turskim predsednikom Redžepom Tajipom Erdoganom.\nTags: 9. MAJ, ALEKSANDAR VUČIĆ, EDI RAMA, TIRANA


Predsednik Srbije Aleksandar Vučić, na samitu Otvoreni Balkan, Makedonija, jun 2022.\nPredsednik Srbije Aleksandar Vučić izjavio je 20. juna da će odluku o odlasku na predstojeći Samit lidera Evropske unije 23. juna u Briselu, doneti nakon kunsultacija sa premijerima Severne Makedonije i Albanije, Dimitrom Kovačevskim i Edijem Ramom, kao i Vladom Srbije.\n"Sačekaćemo, sutra ćemo napraviti konsultacije u okviru 'Otvorenog Balkana' sa Ramom i Kovačevskim, onda ću napraviti konsultacije sa članovima Vlade Srbije i onda ćemo doneti odluku da li ćemo ići u Brisel i koju ćemo poziciju da imamo", rekao je Vučić.\n"Jako me zanima kako će ovo u četvrtak izgledati, jer na osnovu toga moći ćemo da zaključimo kakva će biti arhitekrura Evrope, možda najvažniji i najzanimljiviji dan u poslednjih 10 godina na evropskom nivou. Nakon toga moći ćemo da vidimo šta je ono što nam sledi i gde je naše mesto, ne potcenjujući i ne precenjujući ni nas ni njih", rekao je Vučić.\nEvropski savet poziva na hitan 'opipljiv napredak' na Zapadnom Balkanu\nU Deklaraciji potpisanoj na tom samitu potvrđuje se da su evrointegracije "zajednički strateški interes i izbor", a EU je naglasila da će "dodatno intenzivirati angažman" kako bi region doživeo transformaciju – političku, ekonomsku i društvenu.\nNije naveden rok do kojeg bi države zapadnobalkanske šestorke trebalo da uđu u Evropsku uniju.


RTS :: Dvadeset miliona evra za inovacije – privredom znanja do ekonomskog rasta\nEkonomija Dvadeset miliona evra za inovacije – privredom znanja do ekonomskog rasta\nčetvrtak, 15. jul 2021, 16:45 -> 16:48\nDvadeset miliona evra za inovacije – privredom znanja do ekonomskog rasta\nInovativna preduzeća mogu da se prijave za dodelu bespovratnih sredstava za razvoj pronalazaka. Prvi javni poziv, vredan devet miliona evra, otvoren je do 15. septembra ove godine.\nPrijave projekata iz svih oblasti nauke i tehnologije, kao i industrijskog sektora, podnose se putem portala Fonda za inovacionu delatnost. Naredni javni poziv za programe finansiranja očekuje se krajem novembra.\nFond za inovacionu delatnost je podržao više stotina preduzeća i naučnoistraživačkih organizacija u razvoju ideja i stvaranju novih proizvoda.\n"'Džast smart' je uz podršku Fonda razvio edukativnu platformu shtreber.com koja služi deci da uče brže, lakše i bolje lekcije za osnovnu školu", kaže urednica te platforme Stefanija Lukić.\nU proteklih deset godina kroz rad Fonda za inovacionu delatnost Evropska unija je finansirala inovacije i podržala saradnju nauke i privrede. Do sada je donirala više od 30 miliona evra bespovratnih sredstava, a izdvaja još.\n"Mladi istraživači, neformalni timovi ali i etablirane kompanije mogu da računaju na 20 miliona evra bespovratnih sredstava kako bi razvijale svoje inovativne projekte kroz Fond za inovacionu delatnost", ističe zamenica šefa Delegacije EU u Srbiji, Mateja Norčič Štamcar.\nNorčič Štamcarova dodaje da Brisel kao rezultat očekuje poboljšanje tehnološkog okruženja u Srbiji, više radnih mesta, povećanje profita pojedinih kompanija ali i rast izvoza i bruto društvenog proizvoda.\nMinistar prosvete, nauke i tehnološkog razvoja Branko Ružić navodi da je 15 miliona iz pretpristupnih fondova EU, dok je pet iz budžeta resornog ministarstva.\n"To je samo nastavak jednog jasnog orijentira koji je postavila Vlada Srbije u pogledu finansiranja privrede koja je zasnovana na znanju", naglašava Ružić.\nA cilj je jasan – afirmacija znanja, nauke i inovacija.


Troje turista poginulo, desetine povređene u oluji u Poljskoj i Slovačkoj |\n► Nedimović: Sutra o modelu subvencija za gorivo za poljoprivrednike\nNedimović je rekao danas RTS-u da Vlada Srbije ove godine izdvaja sedam milijardi dinara više za subvencije u poljoprivredi, te da će sa premijerkom Srbije Anom Brnabić i ministrom finansija Sinišom Malim razmotriti koji će model subvencija biti korišćen.\n"Danas će moje ministarstvo predložiti model. Ideja nam je da bude 60 litara dizela po hektaru subvencionisaono određenom količinom novca", rekao je Nedimović.\nOn je kazao da očekuje da će sledeće sedmice biti spremljen projekat, a da su subvencije posledica finansijskih uspeha, i dodao da "koliko je jorgan dugačak, toliko ćemo da se prostremo".\n"Naša ideja je da na ovaj način podstaknemo da mladi ostaju i dolaze na selo. To je jako važno jer bez mladih ljudi nema prosperiteta u poljoprivredi ne može da bude", kazao je Nedimović.\n"Za 20 godina cena jnećeg mesa žive vage plaćena je poljoprivrednicima 1,6 evra, a prošle godine 2,3 evra. Čim imate tržište odmah raste poljoprivrede i rastu cene", rekao je Nedimović.\nNedimović je kazao da će državna laboratorija za kontrolu mleka utvrđivati kvalitet te namirnice, a da će u skladu sa tim biti povećana cena kvalitenijih proizvoda. "Da se tačno zna i da država može da kaže ovo mleko je visokog kvaliteta i zaslužuje veću cenu", rekao je Nedimović.\n"Mi smo doneli pravilnike koji kažu šta je viršla i koliko mesnog sadržaja mora da ima u sebi da bi to moglo tako da se zove ili da se zove drugačije da ne obmanjuju kupce", rekao je Nedimović.\nStranka slobode i pravde (SSP) navela je danas da je potrebno ograničiti subvencije države samo za domaće i strane investicije koje donose visoku tehnologiju i garantuju minimalnu platu od 350...\nVojvodina: Za mlade poljoprivrednike na selu 250 miliona dinara\nUgovore vrednosti 284 miliona dinara danas su u Pokrajinskoj vladi potpisala 204 poljoprivredna proizvođača Vojvodine mlađa od 40 godina.


Bubica: Gubici GRAS-a su toliki da se ne mogu sanirati\nNaslovnica NAJNOVIJE Privreda Bubica: Gubici GRAS-a su toliki da se ne mogu sanirati\nSarajevo – Ministar saobraćaja Kantona Sarajevo Jusuf Bubica izjavio je danas, tokom nastavka radne sjednice Skupštine Kantona Sarajevo, da očekuje da će na tematskoj sjednici Skupštine Kantona Sarajevo, 20. decembra, kompletnu problematiku koja je vezana za poslovanje preduzeća GRAS uspjeti približiti poslanicima u Skupštini.\nNada se da će poslanici tada zauzeti konkretan stav i pristupiti konačnom rješenju problema.\nU smislu odgovornosti, istakao je da je Vlada KS-a uputila krivične prijave federalnom i kantonalnom tužilaštvu, navodeći da će se na taj način deklarirati i druge osobe, odgovorne za stanje u GRAS-u.\n“Pod tim podrazumijevam sve uprave preduzeća u GRAS-u, koje su prodefilovale kako su pravljeni gubici pa i sve vlade koje su podržavale ili nisu reagovale na informacije na koje su trebale na vrijeme reagovati”, kazao je Bubica.\nNaglasio je da su gubici u GRAS-u toliki da ih više niko ne može sanirati, jer se mjere stotinama miliona KM.\nKoliko je realno očekivati da krivične prijave daju određene rezultate, priznaje da to „vjerovatno nije za očekivati“, jer „nemamo još informaciju da je jedna od tih prijava procesuirana“.\nGovoreći o sistematizaciji preduzeća, ističe da bi prije svega trebalo izvršiti sve obaveze prema potencijalnim penzionerima da im se uplate svi doprinosi, gdje je riječ o milionskim sredstvima.\n“Iako je obaveza GRAS-a da izvrši sistematizaciju preduzeća, do sada nijedan menadžment tu obavezu nije izvršio. Sistematizacije nema, jer se zna da bi pokazala koliki je broj objektivnog tehnološkog viška u preduzeća. S tom činjenicom niko neće da se sukobi u GRAS-u”, kazao je kantonalni ministar saobraćaja Jusuf Bubica.


FK Sent Etjen - Blic Sport\nCrvena zvezda je zainteresovana za napadača Sent Etjena Roberta Beriča, prenose francuski mediji. Berič je 2015. godine stigao u Sent Etjen, klub za koji nastupa Neven Subotić, ali nije uspeo da se nametne. Slovenac je u francuski klub došao iz Rapida iz Beča za 7,5 miliona evra, a prethodnu sezonu je proveo na pozajmnici u belgijskom Anderlehtu.\nNEVEROVATAN PROMAŠAJ Kavani se propisno obrukao /VIDEO/\nUtakmica između Sent Etjena i Pari Sen Žermena u francuskom prvenstvu završena je nerešenim rezultatom (1:1). Meč je obeležio promašaj Edisona Kavanija, jednog od najboljih svetskih napadača.\nNAVIJAČI ULETELI NA TEREN Slavio kao Mesi i Ronaldo pa jedva izvukao živu glavu /VIDEO/\nTotalni haos u Francuskoj... Sent Etjen je izgubio od ekipe Liona na svom terenu (5:0), a navijači domaćih su uleteli na teren pa je morala da interveniše i policija.


Zeri: Kosovski lideri krše zakon, sva trojica van zemlje\nTrojica kosovskih lidera, Hašim Tači, Kadri Veselji i Ramuš Haradinaj, ponovo su se našli na udaru dela prištinskih medija zbog kršenja "državnog protokola".\nVulin: Ne smemo dozvoliti smanjivanje Unmika\nMinistar odbrane Aleksandar Vulin smatra da je jedna od najvećih grešaka srpske diplomatije i vlasti napravljena za vreme Borisa Tadića i Vuka Jeremića uvođenjem Euleksa i sklanjanjem Unmika sa Kosova.\nDrecun ne veruje da će Priština rešiti ubistvo Ivanovića\nPredsednik skupštinskog Odbora za KiM Milovan Drecun izjavio da ne veruje da će Priština do kraja rešiti ubistvo Olivera Ivanovića.\n"Šta podrazumeva zadatak EU za BG i PR niko ne zna"\nAmbasador Velike Britanije u Srbiji Denis Kif ocenio je da je zadatak, koji je Evropska unija kroz Strategiju za Zapadni Balkan dala Beogradu i Prištini težak, te da niko još ne zna šta on tačno podrazumeva.\nEP odlučio da predloži ukidanje pomeranja kazaljki na satu\nHašim Tači, koji boravi u SAD, za Strategiju proširenja EU na Zapadni Balkan kaže da je očekivao više. Nada se dogovoru sa Beogradom i stolici u UN.\nEvropski komesar za proširenje Johanes Han izjavio je da nova Strategija proširenja EU za Zapadni Balkan nije "blanko ček" i da je za članstvo u Uniji potrebno ispuniti sve uslove, posebno one koji se odnose na vladavinu prava i normalizaciju odnosa sa Prištinom.\nPotreban novac za lečenje Ivone Ivanović\nU Gračanici je danas počela akcija prikupljanja novčanih sredstava za lečenje Ivone Ivanović iz Kuzmina koja se već skoro četiri godine nalazi u stanju budne kome.\nPeć: Okončan krivični postupak protiv Maksića\nPriština dostavila Beogradu dokumentaciju o ubistvu Ivanovića\nPosredstvom Kancelarije Euleksa u Beogradu, Priština je Ministarstvu pravde dostavila dokumentaciju u vezi sa ubistvom Olivera Ivanovića.\nGrađani zbog pasoša deo birokratskog haosa\nKonferencija pod nazivom "Kosovo: Zona posebnih pasoša" na kojoj je bilo reči o problemima koje imaju vlasnici srpskih pasoša koje izdaje Koordinaciona uprava MUP Srbije, održana je juče u severnom delu Kosovske Mitrovice u Centru građanske energije.\nTači na otvaranju ZOI u Pjongčangu\nNa poziv predsednika Međunarodnog olimpijskog komiteta Tomasa Baha, kosovski predsednik Hašim Tači prisustvuje otvaranju Zimskih olimpijskih igara u Pjongčangu u Južnoj Koreji.\nHaradinaj: Kosovo i SAD su saveznici, nastavljamo zajedno\nPremijer Kosova Ramuš Haradinaj je u SAD razgovarao s direktorom Centralne obaveštajne agencije Majkom Pompeom i s pomoćnikom američkog državnog sekretara za Evropu, Vesom Mičelom.\nU kvizu koji je, povodom otvaranja ZOI, CIA objavila na Tviteru, među pitanjima o učesnicima tog takmičenja našlo se i ono o poreklu imena Kosovo.\n"Prvi put – situacija psihološkog terora Srba nad Srbima"\nPrvi potpredsednik Vlade i ministar spoljnih poslova Republike Srbije Ivica Dačić zahvalio se zvaničnicima Surinama na odluci o povlačenju priznanja jednostrano proglašene nezavisnosti Kosova.


Zabrana kretanja od petka u 17 časova do ponedeljka u 5 časova - Radio televizija Pančevo\nZabrana kretanja od petka u 17 časova do ponedeljka u 5 časova\n9. aprila 2020. 17. septembra 2020. 0330\nSutra u 17 sati počeće najduži policijski čas od uvođenja vanrednog stanja, koji će trajati do ponedeljka u 5 sati ujutru, što će važiti i svakog narednog vikenda.\nDržava je tu meru donela, jer su prethodni vikendi pokazali da su subota i nedelja dani kada je na ulicama, u parkovima i izletištima gužva, jer građani ne poštuju pozive da i izvan policijskog časa ostanu kod kuće, osim onih koji rade i koji idu u nabavku.\nMera potpune zabrane kretanja od petka u 17 sati do ponedeljka u 5 časova važi za sve građane.\nStariji od 65 godina, za koje od uvođenja vanrednog stanja važi potpuna zabrana kretanja, petkom mogu u nabavku namirnica od 4 do 7 sati ujutru, pa im je zato kretanje dozvoljeno petkom od 3 do 8 časova.\nTakođe, vlasnici kućnih ljubimaca mogu svoje životinje da prošetaju svaki dan od 23 do 1 čas, a subotom i nedeljom od 8 do 10 sati, i to na 20 minuta, najdalje 200 metara od mesta prebivališta.\nU gradovima potpuna zabrana kretanja važi za ljude starije od 65 godina, dok je u ruralnim sredinama granica 70 godina.\nZabrana kretanja za sve važi svakog dana od 17 sati do 5 časova ujutru narednog dana.\nDa se kreću u to vreme, mogu samo oni koji moraju da rade kako bi bilo obezbeđeno funkcionisanje svakodnevnog života, ali za to im je potrebna posebna dozvola za kretanje, kao i radni nalog poslodavca.\nTe dozvole za kretanje mogu dobiti i privrednici, te poljoprivrednici zbog setve i neodložnih radova u polju, kao i građani koji brinu o drugima.\nTakođe, u cilju sprečavanja širenja virusa korona, obustavljen je javni gradski prevoz, kao i međugradskog putnički, drumski i železnički, uz prekid međunarodnog putničkog drumskog, železničkog i avio-saobraćaja.\nZa zaposlene koji moraju da rade, a to su pre svega lekari, policija, vojska, ali i ljudi zaposleni u komunalnim i delatnostima koje su neophodne za neometano odvijanje života ljudi, uz dozvole za kretanje i radne naloge, uspostavljen je linijski prevoz.\nU javnom prostoru zabranjeno je okupljanje više od dvoje ljudi, a u zatvorenim – više od pet.\nIstovremeno, odlukom Vlade Srbije svi pozitivni na virus korona biće lečeni u bolnicama – oni bez simptoma ili sa blažom kliničkom slikom u privremenim bolnicama, a sa težom kliničkom slikom u kovid bolnicama, što znači da za lakše pacijente nema više kućne izolacije.\nGranice Srbije su zatvorene, i zabranjen je ulazak stranim državljanima u našu zemlju, izuzev akreditovanim diplomatama i strancima sa boravišnom dozvolom.\nGrađani Srbije koji se vraćaju u zemlju obavezni su da budu u izolaciji 28 dana.\nGovoreći o merama i predstojećim vaskršnjim praznicima, predsednik Srbije Aleksandar Vučić rekao je pre nekoliko dana da bi građani trebalo da se spreme za to da za Uskrs i Vaskrs neće biti porodičnih okupljanja.\nPremijerka Ana Brnabić rekla je juče da je u okviru razgovora o novim restriktivnim merama bilo reči i o izolaciji većih gradova, kao i zatvaranju velikih firmi na sedam do 14 dana.\n“Pričali smo i o tome da se velike firme zatvore na sedam ili 14 dana, ali to je baš teška odluka. Trudimo se da to ne uradimo, jer su one važne za ekonomiju zemlje. Zato apelujemo na građane da poštuju mere”, istakla je Brnabić.\nEpidemiolog Predrag Kon je izjavio da se zalaže za potpunu zabranu svih kontakata, to jest da dve osobe kada se nađu moraju da budu razdvojene najmanje dva metra.\nDanilo Vučić stabilno ali i dalje na Infektivnoj klinici\nZorana Stekovic 24. oktobra 2018. 24. oktobra 2018.\nKonferencije Kriznog štaba u Palati Srbija od sada online\nJasmina Petkovic 10. aprila 2020. 17. septembra 2020.\nU Srbiji 5.809 novozaraženih, umrlo 58 osoba\nAleksandra Miloševska 6. decembra 2020. 6. decembra 2020.


Kuzmić: Nikome nije svejedno protiv Zvezde u Beogradu - Sportska centrala\nKuzmić: Nikome nije svejedno protiv Zvezde u Beogradu\n10 dec 2019. 16:37\nCentar Crvene zvezde Ognjen Kuzmić smatra da njegov tim ima šanse da nastavi seriju pobeda u Evroligi, u četvrtak protiv Baskonije. Kuzmić kaže da ekipa polako hvata ritam, ali da je svaka utakmica u Evroligi nova priča i epizoda:\n– Izuzetno teška liga ove sezone, bukvalno svako svakoga može da dobije. Mi smo pre samo tri nedelje imali skor 2-7, a pogledajte sada sa tri vezane pobede ušli smo u dobar ritam. Sa druge strane Baskonija je zabeležila nekoliko poraza, imaju isti skor kao i mi, ali bi bilo neozbiljno da prihvatamo bilo šta osim šansi 50-50 ili ulogu nekakvog favorita u ovoj utakmici. Samo maksimalnom igrom, čvrstom odbranom koja nam je donela dosta dobrog u Evroligi, mi možemo da se nadamo da ćemo ih pobediti. Taj pristup ne važi samo za ovu utakmicu, već za svaku, jer vidimo rezultate u Evroligi ove godine. Šta je više iznenađenje? rekao je Kuzmić i naveo još jedan faktor koji izdvaja Beograd:\n– Više puta sam rekao, navijanje i atmosferu koju imamo mi, ima malo koja ekipa u Evropi. Mnogo nam je važna atmosfera, i navijanje, nekada kada nemaš više šta da daš, ponesu te tribine i nađeš još nešto da dođeš do pobede. Nikome nije svejedno kada igra protiv Zvezde u Beogradu. Zato pozivam naše Zvezdaše da dođu da nam pomognu, jer ovde je u Evroligi svaka utakmica teška, a do svake pobede je lakše doći sa njima, rekao je Kuzmić koji je prethodne dve sezone kao igrač Reala, i u prošlosti kao centar Crvene zvezde imao prilike da se dobro upozna sa kvalitetima Baskonije.\n– Odlična ekipa, trener Perasović dobro poznaje i grad i klub, sada imaju nekoliko lošijih rezultata, ali setite se nas pre Kaunasa? Šengelija već dugo igra dobro, doveli su Henrija i Šildsa, Stauskasa pravo iz NBA lige, Erik je osvojio Evrokup sa Darušafakom. Dip i Fal visoki, odlični skakači, Džening je takođe tu već dve i po sezone. Znači dobra iskusna fizički jaka ekipa protiv koje moraš pošteno da zaradiš pobedu. Ponavljam, sa publikom i igrom koja nam je donela pobede prethodnih nedelja, prvo u odbrani, imamo šansu rekao je Kuzmić.\nUtakmica između Crvene zvezde i Baskonije igra se u četvrtak od 19 časova u „Štark Areni“.


Predsjednik Evropske komisije Jose Manuel Barroso, u čijoj su pratnji evropski povjerenik za proširenje Olli Rehn i glavni pregovarač Michael Leigh, doputovao je u srijedu u dvodnevni posjet Zagrebu.\nSada smo u novoj fazi odnosa Hrvatske i Evropske unije, nakon što je Hrvatska u slucaju Gotovina potvrdila svoju vjerodostojnost, kazao je Barroso nakon susreta sa hrvatskim premijerom Ivom Sanaderom:\nMoja je poruka poruka povjerenja i ohrabrenja, jer vjerujemo da će Hrvatska postati članicom Unije, i ovdje smo da vas podržimo, kazao je Barosso. Zagreb je prva stanica turneje predsjednika Evropske komisije po zemljama obuhvaćenim Sporazumom o stabilizaciji i pridruživanju. U četvrtak će posjetiti SCG. Na Kosovo i u Makedoniju otputovat će 17., a u Albaniju i Bosnu i Hercegovinu 18. februara.


Video: Ko je Šaćiri koji je na sraman način proslavio gol protiv Srbije?\nSlike na kojima dvojica fudbalera šire šake na grudima i time podržavaju ideju takozvane "velike Albanije", obišle su svet. Selektor Švajcaraca osudio je ovaj potez, te naglasio da politici u sportu nema mesta.\nMeđutim, ovaj potez su osudile i brojne javne ličnosti iz Srbije.\nKako je skandalozan potez pevačice sa Kosova razbesneo Srbe, čitajte OVDE, a sa druge strane, voditeljka vremenske prognoze i verenica našeg trenera Ljubiše Rankovića, Marija Egelja, oglasila se nakon skandala koji je potresao Balkan na sledeći način:\nMarija Egelja: Kosovo je srce Srbije


19.02.2020. 07:29 > 12:13\nKada je reč o 12 državljana Srbije, koji su članovi posade na brodu Diamond Princess, petoro je i dalje u izolaciji, a dvoje njih koji su ranije testirani na korona virus dobili su potvrdu da su negativni.\n- Bez obzira na to što među njima nema zaraženih korona virusom, i dalje stoji odluka uprave broda od 18. februara, da će svim članovima posade biti produžen karantin za dodatnih 14 dana, a pošto svi putnici napuste brod - naveo je Dačić.\nOn kaže da je, prema poslednjim podacima Ministarstva zdravlja Japana, od ukupno 2.404 testiranih osoba na brodu Diamond Princess, do sada registrovano 542 pozitivnih, od čega je 254 asimptomatična slučajeva.\nKompanija Princess Cruises je 18. februara svim putnicima na brodu distribuirala informacije o specijalnim letovima organizovanim od pojedinih država u cilju repatrijacije njihovih gradjana, među kojima je i Italija koja je ponudila mogućnost evakuacije naših državljana.\n- Tom prilikom im je skrenuta pažnja da će samo oni putnici za koje je potvrđeno da nisu zaraženi korona virusom moći da se iskrcaju, te da će svako ko je negativno testiran dobiti dokument Službe za karantin Jokohame, kojim im se dozvoljava iskrcavanje i koji sadrži rezultat poslednjeg testa. Istovremeno, svim putnicima je naglašeno da nema garancija da ovaj dokument bude prihvaćen od strane komercijalnih avio kompanija. S tim u vezi, svi putnici koji ne budu iskoristili mogućnost evakuacije nekim od specijalnih letova, kompanija će obezbediti smeštaj u posebnom hotelu do transfera na odabrani komercijalni let - objasnio je Dačić.\nIskrcavanje do 21. februara?\nAmbasada Srbije u Tokiju će nastaviti da prati situaciju na brodu Diamond Princess i pružati svu potrebnu podršku srpskim državljanima, kako putnicima tako i članovima posade, kao i državljaninu Crne Gore koji je takođe jedan od članova posade ovog broda.\nNa kruzeru "Diamond Princes", koji se nalazi u karantinu od 5. februara nalazilo se 3.700 putnika, medju njima i 14 srpskih državljana, od kojih su 12 članovi posade.\nDa bi dvoje srpskih državljana, koji se nalaze na kruzeru Dajmond Princes u Jokohami, mogli da budu evakuisani avionom Vlade Italije, koji je tokom noći poleteo u Japan, saopštilo je rano jutros naše Ministarstvo spoljnih poslova. Navedeno je i da su ministar Ivica Dačić i italijanski ministar spoljnih poslova i međunarodne saradnje Luiđi Di Majo razmotrili u telefonskom razgovoru mogućnost evakuacije naših državljana sa broda koji je danima u karantinu zbog koronavirusa, usidren u japanskoj luci.